FAM turunkan lagi harga tiket aksi Piala AFF

KUALA LUMPUR, 14 Disember – Persatuan Bolasepak Malaysia (FAM) buat kali kedua menurunkan harga tiket bagi dua aksi peringkat kumpulan Piala AFF 2022 melibatkan skuad kebangsaan menentang Laos dan Singapura di Stadium Nasional Bukit Jalil di sini.

Presidennya Datuk Hamidin Mohd Amin berkata harga terkini tiket bagi setiap aksi itu ditetapkan RM30 untuk tempat duduk terbuka, RM50 (premium) dan RM60 (grandstand), manakala tiket kanak-kanak berusia 6 hingga 12 tahun berharga RM5.

Sebelum ini, harga tiket asal RM50 diturunkan kepada RM45 bagi tempat duduk terbuka, RM70 kepada RM60 bagi tempat duduk premium dan RM100 kepada RM70 bagi tempat duduk grandstand, sementara tiket kanak-kanak berusia 6 hingga 12 tahun berharga RM10.

Menurut Hamidin langkah penurunan itu dibuat badan induk berkenaan selepas menerima pelbagai reaksi daripada penyokong Harimau Malaya yang masih mengharapkan penurunan harga lebih rendah.

“Bagi meneliti semula perkara ini, saya sekali lagi mengarahkan Jawatankuasa Tiket dan Stadium FAM dipengerusikan Naib Presiden FAM Datuk Posa Majais supaya mendapatkan solusi terbaik dalam memastikan situasi menang-menang dicapai antara FAM dan penyokong.

“Selepas pelbagai pandangan, penelitian dan perincian dibuat, Jawatankuasa Tiket dan Stadium FAM bersetuju dengan cadangan supaya harga tiket dikurangkan lagi bagi memastikan ia dapat diterima oleh semua penyokong,” katanya dalam kenyataan hari ini.

Sebelum ini, Menteri Belia dan Sukan Hannah Yeoh turut memohon FAM supaya menurunkan lagi harga tiket perlawanan Piala AFF 2022 untuk kategori terbuka selepas badan induk itu mengumumkan penurunan harga tiket buat kali pertama, semalam.

Menerusi ciapan di laman Twitter, Hannah berkata penurunan harga tiket itu mungkin boleh meningkatkan lagi kehadiran peminat ke stadium bagi menyaksikan aksi skuad Harimau Malaya.

Prihatin dengan keadaan ekonomi semasa yang masih tidak stabil serta majoriti penyokong bola sepak adalah daripada golongan B40, Hamidin berharap pengurangan harga tiket itu mampu menggalakkan lagi kehadiran penyokong ke stadium.

Beliau berkata pihak Ticket Hotline akan memulakan proses pemulangan untuk amaun berlebihan bagi penyokong yang telah membeli tiket pada harga sebelum ini.

Skuad Harimau Malaya bakal memulakan kempen Kumpulan B Piala AFF menentang Myanmar di Yangon pada 21 Dis, diikuti aksi menentang Laos di Bukit Jalil pada 24 Dis, Vietnam di Hanoi (27 Dis) dan menerima kunjungan Singapura di Bukit Jalil (3 Jan).


Tiada keterangan tunjukkan Samirah, dua remaja membunuh CEO Cradle Fund – Hakim

SHAH ALAM, 21 Jun – Mahkamah Tinggi di sini hari ini memutuskan keterangan yang menunjukkan bahawa Samirah Muzaffar dan dua remaja adalah orang terakhir bersama si mati, tidak boleh dikatakan menjurus kepada kesalahan membunuh Ketua Pegawai Eksekutif (CEO) Cradle Fund Nazrin Hassan.

Hakim Datuk Ab Karim Ab Rahman berkata keterangan itu mestilah mempunyai kesinambungan kepada Samirah, 47, dan dua remaja (kini berumur 19 dan 16 tahun) dengan kesalahan membunuh.

“Dalam kes ini tidak ada sebarang keterangan langsung yang menunjukkan ketiga-tiga mereka melakukan kesalahan ini (membunuh) serta tidak ada kesinambungan antara masa-masa kejadian dengan ketiga-tiga mereka.

“Dengan itu, mahkamah mendapati pihak pendakwaan hanya ‘mengandaikan’ sahaja, kebersamaan terakhir si mati dengan tertuduh dan dua kanak-kanak itu pada masa-masa yang dinyatakan dalam pertuduhan.

“Oleh itu, mahkamah mendapati bahawa pendakwaan telah gagal membuktikan teori orang terakhir bersama si mati,” katanya ketika membacakan penghakimannya selama satu jam.

“Perlakuan tidak menghubungi pihak bomba, tiada reaksi sedih, tidak meraung dalam van jenazah…semuanya lebih kepada persepsi pihak pendakwaan dan ia tidak berkaitan, malah ada sesetengah kelakuan itu tidak dapat dijelaskan melalui saksi-saksi pendakwaan.

“Begitu juga dengan tingkah laku kanak-kanak 1 yang tidak keluar rumah dan mesej whatsapp ‘what’s the plan’ tidak boleh diterima. Kelakuan kanak-kanak 2 pula, mengenai telefon meletup adalah tidak jelas,“ katanya.

Selain itu Ab Karim berkata mahkamah mendapati masa kejadian 1.30 pagi hingga 4 pagi, 14 Jun 2018 adalah bertentangan dengan keterangan daripada saksi-saksi pendakwaan dan tidak meyakinkan mahkamah.

Oleh itu katanya pendakwaan gagal menunjukkan kematian mangsa antara 11.30 malam 13 jun 2018 hingga 4 pagi 14 jun 2018 (seperti dalam pertuduhan).


BATC 2022: Pasukan wanita negara gagal ke final

Pasukan Malaysia yang diletakkan sebagai pilihan kedua kejohanan, gagal bermula dengan baik pada pertandingan yang berlangsung di Pusat Konvensyen Setia City, apabila jaguh perseorangan wanita negara S.Kisona dikalahlah 16-21 oleh Sim Yujin dalam set pertama.

Meskipun mendahului enam mata iaitu pada kedudukan 10-6 pada set kedua, kesilapan demi kesilapan yang dilakukan Kisona membolehkan perseorangan Korea itu, yang juga pemain ranking ke-49 dunia, kembali menguasai permainan dan seterusnya memenangi set kedua 21-17 untuk menyumbang mata sulung kepada pasukannya.

Bercakap kepada pemberita selepas perlawanan, Kisona, yang berada pada kedudukan ke-64 dunia, mengakui beliau kurang sabar dan gagal mengawal gementar, terutama pada set terakhir.

Dalam saingan kedua, beregu yang baru digandingkan Valeree Siow-Pearly Tan tidak dapat memenuhi ramalan apabila mudah ditundukkan 15-21, 14-21, dalam masa hanya 36 minit, oleh Baek Ha Na-Seong Seung Yeon, justeru membolehkan Korea Selatan meraih mata kedua mereka.

Menurut Pearly, permainan mereka yang tidak konsisten membuka ruang kepada beregu ke-14 dunia, Ha Na-Seung Yeon, untuk mengutip mata demi mata sepanjang perlawanan.

Menyedari Malaysia perlu mengejar setelah ketinggalan dua mata, perseorangan kedua Siti Nurshuhaini Azman yang dibebani tekanan, gagal mengembalikan peluang pasukan negara.

Setelah tewas 11-21 pada set pertama kepada Lee See Yeon, pemain berpotensi itu wajar dipuji apabila beliau menunjukkan semangat juang yang tinggi untuk menguasai set kedua 21-15.

Bagaimanapun, Siti Nurshuhaini agak keletihan pada set penentuan yang menyaksikan Se Yeon menundukkannya 21-13, sekali gus menamatkan kempen Malaysia dalam kejohanan kali ini dan membawa pasukan negaranya ke pusingan akhir untuk kali kedua sejak BATC dianjurkan pada 2016.

“Saya rasa dia (Lee) buat banyak kesilapan dalam set kedua sehingga saya boleh bangkit, namun dalam set ketiga, saya akui saya kurang fokus dan cepat nak matikan bola…saya kecewa tidak dapat bagi mata, tapi bangga dapat wakili Malaysia dalam BATC kali ini,” katanya.

Sementara itu, Malaysia mencapai sasaran untuk mara ke separuh akhir pada kejohanan kali ini selepas muncul juara Kumpulan Y dan seterusnya melayakkan diri ke pusingan akhir Piala Uber di Bangkok, Thailand, Mei ini.

Pasukan lelaki negara kini menjadi tumpuan setelah dijadualkan untuk bertemu Korea Selatan pada pusingan empat terbaik, 4 petang ini. – BERNAMA


Ubah fakta sejarah perbuatan jenayah intelek, keilmuan – Sultan Nazrin

IPOH 1 Okt. – Tindakan mengubah fakta sejarah merupakan perbuatan tidak adil dan satu perlakuan jenayah intelek serta jenayah keilmuan yang menafikan hak generasi akan datang untuk memperoleh fakta sebenar, demikian titah Sultan Perak Sultan Nazrin Shah.

“Rekod sejarah yang lengkap berperanan penting untuk membantu negara mempertahankan kedaulatan dan wilayah persempadanan,” titah baginda ketika merasmikan bangunan Arkib Negara Malaysia Negeri Perak di Meru, di sini, hari ini.

Memberikan contoh tuntutan Pulau Sipadan-Ligitan pada 2002, Sultan Nazrin bertitah kejayaan Malaysia memenangi kes itu disebabkan negara memiliki bukti bahan arkib yang kukuh manakala kegagalan mempertahankan hak milik tuntutan ke atas Pulau Batu Puteh (Pedra Branca) pada 2008 adalah disebabkan kekurangan bahan arkib sebagai sumber utama pembuktian kes.

Selain itu, Sultan Nazrin bertitah tugas pegawai arkib ketika ini semakin kompleks dan mencabar dalam memenuhi permintaan para penyelidik yang memerlukan maklumat secara mudah, tepat serta cepat, lebih-lebih lagi apabila dokumen kini berbentuk elektronik, rekod bersifat sejagat yang boleh diakses oleh masyarakat antarabangsa.

“Alhamdulillah, para pegawai arkib terbukti peka dengan dinamik yang sedang berlaku. Mereka mengambil langkah aktif berhijrah daripada paradigma kerja yang didorong oleh keperluan penyelidikan akademik berasaskan keperluan untuk mengetahui kepada kegiatan mempromosi maklumat dan memudahkan akses maklumat kepada masyarakat dunia,” titah Sultan Nazrin.

Sultan Perak itu juga bertitah, arkib tidak lagi berperanan sekadar mengumpul dan menyimpan bahan-bahan secara pasif, tetapi beralih untuk membangunkan peranan sebagai pemboleh akses, bertukar daripada penyimpan rekod kepada pembekal maklumat, berusaha menghidupkan minat dan mencetuskan keghairahan masyarakat terhadap sejarah.

Oleh itu, baginda bertitah keperluan perkhidmatan baharu hendaklah dipadankan dengan prasarana perkhidmatan yang baharu di samping kesediaan pegawai arkib berhijrah menerokai budaya kerja baharu.

“…bermakna sumber manusia yang lebih profesional serta dana lebih tinggi diperlukan demi memastikan arkib tidak berakhir menerima nasib sebagai kawasan perkuburan terbiar yang terpinggir sunyi dan profesion pegawai tidak menerima nasib dinosaur yang pupus ditelan zaman kerana ditinggalkan oleh teknologi elektronik yang begitu pesat berkembang.

“Perkembangan persekitaran yang berlaku tidak harus ditafsirkan sebagai ancaman sebaliknya hendaklah dilihat sebagai hamparan peluang baharu yang menyuntik dimensi lebih dinamik terhadap profesion pegawai arkib,” titah Sultan Nazrin.

Dalam titah perasmian itu juga, Sultan Nazrin secara peribadi memuji tahap profesionalisme para pegawai arkib serta kualiti, keandalan dan kesahihan khazanah maklumat dalam simpanan Arkib Negara yang banyak membantu ketika baginda menghasilkan dua buku sebelum ini dan kini sedang dalam proses menghasilkan buku ketiga.

Sultan Nazrin dalam pada itu turut menzahirkan penghargaan kepada kerajaan Persekutuan yang menyediakan peruntukan bagi membina bangunan arkib yang moden di Perak dan berharap Arkib Negara Malaysia terus maju dan berupaya berdiri sama tinggi dengan institusi arkib antarabangsa.


Polis kesan individu buli guna batu bata di Kepong

KUALA LUMPUR, 23 Bernama — Polis Kuala Lumpur sedang mengesan seorang lelaki dipercayai pembuli jalanan di persimpangan lampu isyarat Jalan Metro 1, Metro Prima, Kepong di sini.

Ibu Pejabat Polis Kontinjen Kuala Lumpur menerusi kenyataan di Facebook rasminya malam tadi memohon sesiapa yang terlibat dalam insiden itu tampil membuat laporan di mana-mana balai polis berdekatan bagi memastikan siasatan secara terperinci dapat dijalankan.

Selain itu, mereka boleh menghubungi Balai Polis Kepong di talian 03-6274 2312 dan Bilik Gerakan Ibu Pejabat Polis Daerah Sentul di talian 03-4048 2222.

Hari ini tular di media sosial tindakan seorang lelaki mengetuk cermin sebuah kereta menggunakan bongkah batu bata dan memarahi pemandunya dengan kata-kata kesat.


Teliti semula elaun pelajar luar negara tajaan MARA

BANGI, 12 Mei – Penelitian semula kadar elaun pelajar luar negara tajaan Majlis Amanah Rakyat (MARA) akan dibuat berdasarkan kos yuran pengajian, lokasi pengajian dan kadar pembayaran utiliti, kata Menteri Pembangunan Luar Bandar Datuk Seri Mahdzir Khalid.

Memberi jaminan laporan penelitian semula itu akan disegerakan, Mahdzir berkata proses itu sedang dilaksanakan Kementerian Pembangunan Luar Bandar (KPLB) menerusi suatu kajian berkaitan kenaikan kos sara hidup pelajar tajaan MARA di luar negara khususnya di United Kingdom (UK) dan Ireland.

“Kajian ini sudah dimulakan sejak bulan lepas selepas kita terima maklumat berhubung isu ini daripada pelajar tajaan kita di luar negara. Insya-Allah akan siap dalam masa terdekat. Usaha akan disegerakan bagi selesaikan isu ini,” katanya kepada pemberita selepas menghadiri Majlis Sambutan Hari Raya KPLB di sini hari ini.

Mahdzir sebelum ini dilaporkan berkata KPLB sedang mengkaji kadar elaun tajaan MARA untuk pelajar di luar negara susulan kenaikan kos sara hidup dan akan menyerahkan laporan kajian tersebut kepada Perdana Menteri Datuk Seri Ismail Sabri Yaakob serta Kementerian Kewangan.

Ia susulan laporan Badan Perhubungan Negara United Kingdom & Eire (BPN UKE) yang menggesa agar penstrukturan semula elaun sara hidup pelajar tajaan Jabatan Perkhidmatan Awam serta MARA dilaksanakan segera berikutan kenaikan kos sara hidup di UK dan Ireland sehingga membebankan pelajar tajaan agensi terbabit.

Sehingga kini, terdapat 3,896 orang pelajar tajaan MARA sedang mengikuti pengajian dalam pelbagai bidang dan peringkat di beberapa negara antaranya 1,422 orang di UK, Jordan (297), Jerman (291), India (234), Australia (226), Rusia (85) dan Sepanyol (28).- BERNAMA


Wan Hasnul Daniel impi jadi pemain golf profesional

AYER KEROH 18 Februari – Dia sedar mahu menjadi seorang pemain golf profesional bukan perkara mudah, namun pemain golf remaja Wan Hasnul Daniel Wan Omar Zahdi, 18, yakin mampu menempatkan diri pada peringkat itu, dalam tempoh dua tahun akan datang.

Juara Kejohanan Tertutup Remaja Malaysia 2022 itu berkata, tempoh itu diperlukannya kerana ketika ini dia perlu memberi fokus kepada persiapan menduduki peperiksaan Sijil Pelajaran Malaysia (SPM) terlebih dahulu.

“Saya perlu siapkan diri bukan sahaja daripada segi fizikal tetapi juga mental untuk bersaing dengan pemain lain. Malah saya juga perlu melepasi pusingan kelayakan Q-School Jelajah Asia.

“Tetapi kini perhatian saya adalah untuk menduduki SPM dahulu dan selepas itu fokus saya adalah menyertai kejohanan serta persiapkan diri bagi Sukan Malaysia (Sukma),” katanya yang turut menjadi juara Pertandingan ‘Sports Excel Malaysian Junior Premier Elite Golf Circut Grand Final 2022’.

Dia yang juga pelajar Sekolah Menengah Kebangsaan (SMK) Ayer Keroh ditemui selepas Majlis Penyampaian Insentif Kecermelangan Golf Remaja Persatuan Golf Negeri Melaka (PGNM) yang disempurnakan Ketua Menteri Melaka Datuk Seri Utama Sulaiman Md Ali, di Ayer Keroh Country Club (AKCC), di sini, hari ini.

Sementara itu, seorang lagi pemain golf remaja Muhammad Adif Haikal Md Hazan, 15, berkata, dia mensasarkan untuk menyertai lebih banyak kejohanan bagi mempersiapkan diri untuk beraksi di peringkat antarabangsa.

“Walaupun perlu menunggu agak lama lagi untuk beralih ke peringkat profesional tetapi saya akan cuba persiapkan diri lebih awal dengan menyertai lebih banyak kejohanan.

“Malah saya juga akan pertingkatkan corak permainan untuk mempamerkan aksi terbaik dalam kejohanan di peringkat antarabangsa,” katanya yang juga Juara Tertutup Remaja Malaysia 2022 Kategori B.

Terdahulu pada majlis itu, Wan Hasnul Daniel menerima insentif berjumlah RM2, 140 manakala Muhammad Adif Haikal mendapat RM1,400 atas kejayaan dalam kejohanan yang disertai mereka.

PEMAIN Golf remaja, Wan Hasnul Daniel Wan Omar Zahdi, 18 menunjukkan anugerah kecemerlangan yang diterimanya sempena Majlis Penyampaian Insentif Kecemerlangan Golf Remaja Persatuan Golf Negeri Melaka (PGNM) di Ayer Keroh Country Club (AKCC). Foto Iqmal Haqim Rosman


Hentikan label ‘katak’ dan ‘pengkhianat’ – Mas Ermieyati

Itu kata Datuk Mas Ermieyati selepas memperoleh majoriti 4,411 menewaskan calon Barisan Nasional (BN), Abdul Hakim Abdul Wahid serta Mutalib Othman (Muda) dan Handrawirawan Abu Bakar (Pejuang).

“Tidak ada yang mustahil sekiranya kita berkhidmat untuk masyarakat, kita bekerja untuk masyarakat dan tidak ada yang mustahil inshaAllah segalanya menjadi mudah bila diizin oleh-Nya,” katanya.

Beliau berkata demikian kepad pemberita di Pusat Penjumlahan Rasmi Undi PRU15 di Dewan Kompleks Sukan Masjid Tanah, di sini hari ini.

Mengulas lanjut, Mas Ermieyati berkata kemenangan itu juga hasil usaha pasukannya dan seluruh jentera PN di kawasan itu yang berhempas pulas memastikan segalanya berjalan lancar.

Katanya, beliau juga berterima kasih kepada pengundi yang sudah matang menilai mutu perkhidmatannya selama lima tahun berkhidmat sebagai Ahli Parlimen di kawasan itu.

“Walaupun ada juga antara mereka penyokong Pakatan Harapan (PH) dan UMNO tetapi memilih saya dan mengiktiraf hasil kerja serta prestasi saya selama lima tahun.

“Ya, saya akan terus bekerja dan berkhidmat, tidak ada masalah sebab sehemat saya sudah tentu komitmen saya akan cuba lakukan mengikut pelan tindakan jangka pendek, sederhana dan juga panjang, sebagaimana yang telah saya rancangkan,” katanya.


Sikap sendiri punca kesukaran dihadapi antivaksin – Ismail Sabri

BERA 17 Okt. – Kerajaan tidak akan secara sengaja menyukarkan kehidupan golongan yang enggan menerima suntikan vaksin COVID-19, tetapi perkara itu berpunca daripada sikap mereka sendiri, kata Perdana Menteri Datuk Seri Ismail Sabri Yaakob.

Beliau berkata walaupun suntikan vaksin tidak diwajibkan buat masa ini, namun ia membantu mereka yang menerimanya untuk menjalani kehidupan lebih mudah, menerusi pelbagai kelonggaran yang diberikan termasuk kebenaran merentas negeri.

“Mereka yang tidak mengambil vaksin yang menyukarkan diri, bukan kerajaan yang sengaja menyusahkan…sebab itu saya menyeru mereka yang masih belum menerima vaksin untuk berbuat demikian, supaya semua kemudahan yang diberikan turut boleh dinikmati.

“Tambahan pula, sebagai manusia kita kena bertanggungjawab membantu melindungi orang lain, dengan mengurangkan risiko jangkitan dan mengurangkan keseriusan kesan penyakit jika dijangkiti, dengan mengambil vaksin COVID-19,” katanya.

Ismail Sabri berkata demikian pada sidang media selepas menghadiri Upacara Pemakaian Pangkat kepada Ketua Polis Daerah Bera Superintendan Mansor Samsudin yang dinaikkan pangkat daripada DSP, di Dewan Sri Kempas Ibu Pejabat Polis Daerah Bera di sini hari ini.

Upacara disempurnakan Ketua Polis Negara Datuk Seri Acryl Sani Abdullah Sani. Turut dinaikkan pangkat adalah Timbalan Ketua Polis Daerah Bera Deputi Superintendan N.Kumaran yang sebelum ini memakai pangkat Asisten Superintendan.

Semalam Menteri Kesihatan Khairy Jamaluddin dilaporkan berkata kerajaan akan mengambil pendekatan tegas terhadap mereka yang enggan menerima vaksin, dengan ‘terus mengenakan pelbagai kesukaran’ terhadap mereka.

Kenyataan Khairy itu, menurut Perdana Menteri adalah merujuk kepada kesukaran yang terpaksa dilalui mereka yang tidak mahu menerima vaksin, memandangkan syarat lengkap vaksin COVID-19 bukan hanya dibuat kerajaan Malaysia, namun pelbagai pihak lain.

“… seperti hanya mereka yang lengkap vaksin dibenar mengerjakan umrah dan tahun hadapan boleh menunaikan ibadah haji. Ini syarat daripada kerajaan Arab Saudi yang sudah tentu menyusahkan diri mereka yang tidak divaksin,” katanya.

Sementara itu, ditanya sama ada lengkap dua dos vaksin akan dijadikan syarat pengambilan baharu penjawat awam, Ismail Sabri berkata walaupun ia cadangan yang baik, ia memerlukan perincian dan kajian mendalam oleh Jabatan Perkhidmatan Awam (JPA).

“Setakat ini, tindakan hanya boleh diambil terhadap mereka yang sudah bekerja seperti yang ditetapkan tarikh akhir penjawat awam mengambil vaksin ialah 1 November ini,” katanya.


Cuaca diramal mendung, hujan pada hari raya Aidilfitri

KUALA LUMPUR 9 Mei. – Jabatan Meteorologi Malaysia (MetMalaysia) menjangkakan cuaca mendung di seluruh negara dengan kemungkinan hujan di negeri pantai barat Semenanjung Malaysia dan barat Sabah pada Hari Raya Aidilfitri minggu depan.

Katanya kejadian ribut petir dan hujan lebat dijangka berkurangan dan kebanyakan negeri akan mengalami lebih banyak bilangan hari tanpa hujan ketika Monsun Barat Daya.

Namun akan berlaku hujan lebat pada awal pagi di pantai barat Semenanjung akibat garis badai dari Selat Melaka sekali sekala, katanya.

Beliau berkata mulai pertengahan bulan ini juga kebanyakan kawasan di Semenanjung Malaysia dijangka menerima hujan pada paras purata antara 100 mm hingga 350 mm kecuali di Melaka dan Johor yang dijangka menerima hujan sedikit, iaitu bawah purata antara 100 mm hingga 150 mm.

“Kuching, Samarahan, Sri Aman, Bentong, Sarikei dan Sibu di Sarawak dijangka menerima hujan sedikit bawah purata antara 150 mm hingga 200 mm manakala di Kapit, Bintulu, Miri dan Limbang dijangka menerima hujan pada paras purata antara 150 mm hingga 400 mm,” jelasnya.

Beliau juga membayangkan kemungkinan Malaysia akan dilanda jerebu rentas sempadan pada hujung Julai atau awal Ogos jika kebakaran hutan di negara jiran tidak terkawal.


Kutipan sumbangan Hari Guru dimansuhkan

Perkara itu merupakan satu daripada 10 inisiatif yang diumumkan Menteri Pendidikan Fadhlina Sidek pada Sambutan Hari Guru Peringkat Kebangsaan Kali Ke-52 Tahun 2023 di Pusat Dagangan Antarabangsa Melaka (MITC), di sini, hari ini.


DUN Pahang bubar hari ini – MB

KUANTAN, 14 Okt – Menteri Besar Pahang Datuk Seri Wan Rosdy Wan Ismail mengumumkan pembubaran Dewan Undangan Negeri (DUN) Pahang ke-14 berkuat kuasa hari ini, bagi membolehkan pilihan raya negeri diadakan serentak dengan Pilihan Raya Umum ke-15 (PRU15).

Wan Rosdy berkata beliau telah menghadap Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah bagi mendapatkan perkenan pembubaran DUN itu.

Beliau berkata selaras dengan Fasal (2) Perkara 26 Bahagian Kedua Undang-Undang Tubuh Kerajaan Pahang, Tengku Hassanal telah berkenan agar DUN Pahang Ke-14 dibubarkan berkuat kuasa pada hari ini.

“Tarikh hari ini dipilih bagi membolehkan pembentangan serta perbahasan mengenai Belanjawan 2023 Negeri Pahang disempurnakan terlebih dahulu, sekali gus mendapat kelulusan untuk dilaksanakan pada tahun hadapan,” katanya.

Beliau berkata demikian pada sidang media khas di Wisma Sri Pahang di sini hari ini yang turut dihadiri Setiausaha Kerajaan Negeri Datuk Seri Dr Sallehuddin Ishak dan semua anggota Majlis Mesyuarat Kerajaan Negeri Pahang.

Keputusan Pahang untuk ‘turut serta’ dengan PRU-15, menurut Wan Rosdy adalah dibuat atas beberapa keperluan terutamanya bagi mengelak proses dan musim pilihan raya yang berulang dalam tempoh yang singkat kerana pilihan raya negeri perlu diadakan kurang setahun dari sekarang.

“Pilihan raya yang dijalankan secara serentak berupaya menjimatkan kos dalam pelbagai aspek, seperti pengurusan dan pengendalian pilihan raya. Selain itu, permulaan dan pengakhiran penggal yang selari antara kerajaan negeri dan Persekutuan akan melancarkan pelbagai urusan pentadbiran.

“Ini sekali gus membolehkan kerajaan negeri memberi fokus kepada agenda pengurusan dan pembangunan negeri dengan lebih berkesan. Oleh demikian, kerajaan negeri berpandangan wujud keperluan untuk turut menyertai PRU-15,” katanya.

Dengan pembubaran itu, Wan Rosdy merakamkan penghargaan dan terima kasih kepada seluruh rakyat Pahang yang meletakkan kepercayaan kepadanya dan kerajaan Barisan Nasional (BN) untuk mentadbir negeri sejak lebih empat tahun lepas.

Beliau juga berharap supaya prestasi dan pencapaian cemerlang pada penggal ini serta agenda menarik yang telah dibentangkan pada belanjawan yang diluluskan semalam, akan menjadi pertimbangan kepada semua pihak untuk mengekalkan mandat BN sebagai pentadbir Pahang.

Memberikan contoh kejayaan BN, Wan Rosdy berkata kutipan hasil berjaya melepasi RM1 bilion, pelaburan yang dibawa masuk mencecah RM20.5 bilion dan kejayaan mengurangkan 71 peratus hutang negeri daripada RM3.31 bilion kepada RM952 juta.

“Insya-Allah sekiranya mandat terus diberikan kepada kita dalam PRU15 yang dijalankan tidak lama lagi ini, saya akan memastikan BN melakukan ikhtiar yang jauh lebih cemerlang, berbanding apa yang telah kami usahakan pada penggal ini,” katanya.

Wan Rosdy seterusnya merafak sembah menjunjung kasih kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Tengku Hassanal yang berkenan melantik beliau menggalas tanggungjawab sebagai Menteri Besar Pahang ke-15.


Tengku Hassanal sumbang elauan diraja kepada rakyat Palestin

KUANTAN 23 Mei – Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah berkenan mengurniakan Elaun Diraja selama tiga bulan kepada rakyat Palestin yang berdepan dengan serangan rejim zionis Israel.

Menteri Besar Datuk Seri Wan Rosdy Wan Ismail berkata baginda berkenan supaya elaun itu disumbangkan ke tabung Pahang4Palestin yang dilancarkan kerajaan negeri semalam, sebagai tanda solidariti rakyat Tok Gajah kepada penduduk Palestin.

“Sesungguhnya patik dan rakyat jelata menyanjung tinggi kurniaan ini yang akan menjadi pembakar semangat dalam membela dan memperjuangkan nasib rakyat Palestin yang tertindas,” kata Wan Rosdy menerusi laman media sosial rasmi beliau.

Terdahulu, Wan Rosdy mengumumkan pelancaran tabung kemanusiaan itu dengan mereka yang berminat boleh menyumbang ke akaun Perbendaharaan Negeri Pahang di Bank Muamalat bernombor 06010002165711 dengan rujukan Pahang4Palestin.

Walaupun khusus untuk rakyat Pahang, Wan Rosdy berkata kerajaan negeri turut mengalu-alukan sumbangan daripada seluruh rakyat Malaysia bagi meringankan penderitaan dihadapi penduduk Palestin.


Kenderaan milik Ahli Parlimen Jelutong terlibat kemalangan

Ketua Polis Daerah Hulu Selangor Supt Arsad Kamaruddin berkata kemalangan berlaku pada 8.55 pagi dan kesemua enam individu di dalam kenderaan itu termasuk pemandu hanya cedera ringan.

Arsad berkata Toyota Alphard yang dalam perjalanan dari Pulau Pinang ke Kuala Lumpur telah melanggar bahagian belakang kenderaan jenis Ford Kuga setelah kedua-dua kenderaan tersebut menukar lorong bagi mengelak sebuah objek besar di atas jalan raya.

“Semua mangsa dirawat di Hospital Sungai Buloh, Selangor dan kes disiasat mengikut Peraturan 10 Kaedah-kaedah Lalulintas Jalan 1959 iaitu cuai memandu hingga menyebabkan kemalangan,” katanya dalam kenyataan hari ini.


SMA Al Ehya El Karim juara keseluruhan Pidato Piala TYT

AYER KEROH 15 September – “Alhamdulillah, memang tidak disangka, rasa seperti menang cabutan bertuah,” kata guru pengiring Sekolah Menengah Agama (SMA) Al Ehya El Karim, Noor Iryani Salim.

SMA Al Ehya El Karim dinobatkan sebagai juara keseluruhan Pertandingan Akhir Pidato Rukun Negara Sebagai Prinsip Perpaduan dan Kestabilan Rakyat Peringkat Kebangsaan Piala Pusingan Tuan Yang Terutama Negeri Melaka berlangsung di Dewan Pusat Dagangan Antarabangsa Melaka (MITC), di sini, hari ini.

Noor Iryani turut berterima kasih kepada semua pihak terutama ibu bapa yang memberikan sokongan dan semangat kepada dua pelajarnya selepas layak ke peringkat akhir kali ini.

“Sebelum ini kami memang ada hantar wakil, namun ini adalah kejuaraan paling besar pernah SMA Al Ehya El Karim raih, jadi kemenangan ini amat istimewa bagi kami.

“Kami harap pertandingan ini diteruskan pada masa akan datang. Kepada generasi muda hargai pidato ini kerana ia adalah umpama seni yang diwarisi daripada mereka yang terdahulu,” katanya.

SMA Al Ehya El Karim diwakili Siti Redwana Qasrina Rajes Khan dan Alya Nur Syafini Zulkifli diumumkan juara bagi kategori Sekolah Menengah menewaskan empat sekolah lain iaitu Sekolah Menengah Sains Muzaffar Shah; Sekolah Menengah Kebangsaan (SMK) Telok Mas; SMK Dang Anum dan SMK Agama Sharifah Rodziah, sekali gus membawa pulang piala pusingan, wang tunai RM2,000, sijil dan buku.

Mereka juga diumumkan seabgai pemenang Anugerah Persembahan Terbaik dan membawa pulang piala pusingan serta sijil disampaikan Yang di-Pertua Negeri, Tun Seri Setia Mohd Ali Mohd Rustam.

Pertandingan Akhir Pidato Rukun Negara Sebagai Prinsip Perpaduan dan Kestabilan Rakyat Peringkat Kebangsaan Piala Pusingan Tuan Yang Terutama Negeri Melaka memasuki tahun ketiga kali ini.

Bagi Kategori Sekolah Rendah, Johan milik wakil Sekolah Kebangsaan (SK) Tun Syed Ahmad Shahabudin iaitu Hanan Mohd Nazeri dan Auni Batrisya Rushdan yang membawa pulang piala iringan, wang tunai RM1,500, sijil serta buku.

Kategori Institut Pengajian Tinggi (IPT) dan Kategori Institut Bukan Melayu pula milik penuntut Universiti Kebangsaan Malaysia (UKM), Nornikman Ag Kati (IPT) dan Chan Chin Ho yang masing-masing membawa pulang wang tunai RM3,000 serta piala pusingan.

Manakala johan bagi Kategori Institut Pengajian Awam dan Kategori Awam milik peserta dari Sabah iaitu Mohd Mujahid Halpi (piala pusingan, RM4,000, sijil dan buku) dan Mohd Fikri Mohd Jumat (piala pusingan, RM5,000, sijil dan buku).


Dua bulan tiada stok ubat demam

BATU BERENDAM 1 Ogos – Beberapa jenis ubat-ubatan dikesan mengalami kekurangan bekalan di pasaran, dipercayai berikutan kegagalan pembekal dari luar negara menghantar bekalan ubat seperti dijadualkan.

Tinjauan Melaka Hari Ini (MHI) di beberapa farmasi dan kedai runcit hari ini mendapati antara ubat yang didakwa mengalami kekurangan adalah ubat batuk, demam (parasetamol) dan selesema yang menjadi ubatan penting untuk rawatan harian pesakit.

Pemilik Farmasi Krubong, Azraan Zakariah, 33 mendakwa hampir dua bulan farmasinya tidak menerima bekalan Panadol biarpun sudah membuat tempahan seperti biasa.

“Masalah stok paracetamol terutama jenama Panadol, ubat batuk dan selesema memang ada masalah daripada pihak pembekal, kita ada banyak syarikat pembekal ubat tapi kebanyakannya tiada stok.

“Lebih sebulan tiada stok Panadol mungkin sebab banyak kes influenza, orang ramai demam jadi permintaan terlalu banyak dan stok sedia ada tidak mencukupi.

“Kedua isunya dari segi import bahan mentah, syarikat tempatan yang menghasilkan ubat tidak dapat membuat bekalan, jadi akan memberi kesan kepada penjual seperti farmasi dan sebagainya,” katanya ketika ditemui Melaka Hari Ini di farmasinya cawangan Batu Berendam, hari ini.

Katanya, sebelum ini bekalan ubat di farmasi boleh tahan sehingga dua bulan, namun kini bekalan tersebut hanya mampu bertahan selama tiga hari.

“Permintaan meningkat sehingga 40 peratus bagaimanapun kita tidak hadkan pembelian kepada pengguna, kalau ada pihak klinik yang mahu dapatkan bekalan baru kita hadkan bagi mengutamakan keperluan pelanggan dahulu,” katanya.

Sementara itu, pemilik kedai runcit, Lee Meng Cheng, 47, turut meluahkan perkara sama yang mana sehingga hari ini dia sukar untuk mendapatkan bekalan panadol untuk dijual di kedainya.

“Ramai pelanggan datang kedai nak beli ubat, tapi apa boleh buat sudah lama saya tidak terima bekalan di kedai, saya dah ‘order’ pada pembekal tapi mereka cakap tiada stok.

“Sekarang ini musim demam, susah juga kalau nak dapatkan bekalan ubat tapi tiada, jadi memang kena cari inisiatif sendiri di mana boleh beli ubat ini,” katanya yang berniaga hampir tujuh tahun di Sungai Putat.

Manakala, pengguna Abdul Jalil Jamal, 44, ketika ditemui berharap supaya bekalan ubat-ubatan di negeri ini mencukupi memandangkan kewujudan pelbagai penyakit berjangkit.

“Biasanya kalau tanya kedai mereka hanya boleh cakap tidak dapat stok daripada pembekal melainkan kita pergi hospital untuk dapatkan ubat-ubatan,” katanya.


PM tidak gentar dengan ugutan jatuhkan Kerajaan Perpaduan

Dalam ucapan sulung sebagai Perdana Menteri pada Kongres Nasional Khas Parti Keadilan Rakyat (PKR) 2023, Presiden PKR itu berkata beliau juga tidak takut berhadapan dengan rencana daripada perasuah atau sebarang perhimpunan yang ingin menjatuhkannya sejak menyandang jawatan tersebut November lepas.

“Ini gelanggang saya (Kongres) Parti Keadilan Rakyat, empat bulan saya bersabar. Saya bicara secara teratur, hari ini saya bicara sebagai Presiden PKR, gerakan reformasi. Saudara mahu ugut kita dengan perhimpunan, mahu ugut kita (agar) takut bertindak kepada perasuah, saudara salah pilih seorang Perdana Menteri.

“Saya tak makan ugutan itu, ada kuasa kita laksanakan, (jika) kamu cuba nak rampas (pentadbiran kerajaan) silakan, tapi tidak mudah. Kita siap dengan keris… membujur lalu melintang patah,” katanya.

Perdana Menteri berkata beliau sedar ada pihak yang mengkritik pentadbirannya namun menegaskan bahawa belum pernah wujud campur tangan dalam kalangan pemimpin kerajaan berhubung isu seperti kebebasan badan kehakiman dan pemberian tender.

Anwar turut mendakwa kuasa politik terdahulu melindungi penjenayah dan perasuah besar selain menggunakan kuasa untuk melindungi diri sendiri serta menghentam rakyat.

Beliau berkata ini berbeza dengan Kerajaan Perpaduan yang secara jelas melindungi rakyat dan menyerang perasuah selain berazam tidak akan melepaskan ‘tauke mahakaya’ daripada membayar cukai.

Menyentuh sumbangan tokoh perniagaan Tan Sri Syed Mokhtar Al-Bukhary yang menguasai Padiberas Nasional Berhad (Bernas) kepada pesawah di seluruh negara, beliau berkata ia adalah inisiatif kerajaan untuk manfaat rakyat.

“Itu pilihan kita (Kerajaan Perpaduan)… apa pilihan mereka (kerajaan terdahulu), RM200 juta masuk akaun parti… yang lain saya tahu tapi saya belum hebahkan,” katanya.

Kongres sehari PKR itu menumpukan kepada persiapan parti bagi menghadapi PRN di enam negeri serta pengukuhan kerjasama PH dan Kerajaan Perpaduan.


4,326 borang pencalonan PRU15 telah dijual setakat ini – SPR

Menurut statistik dikeluarkan Suruhanjaya Pilihan Raya (SPR), daripada jumlah itu 3,036 adalah borang penamaan calon Parlimen manakala 1,290 lagi bagi DUN.

Di peringkat Parlimen, Sabah mencatatkan penjualan borang tertinggi iaitu 716, diikuti Perak (326), Selangor (266), Kelantan (262), Johor (253), Pulau Pinang (219), Kuala Lumpur/Putrajaya (163), Kedah (150), Pahang (144), Terengganu (118), Sarawak (100) dan Melaka (73).

Perlis yang hanya mempunyai tiga kawasan Parlimen menarik perhatian apabila mencatatkan jualan 52 borang pencalonan Parlimen, jauh lebih tinggi berbanding Negeri Sembilan yang mempunyai lapan kerusi Parlimen namun hanya 24 borang terjual setakat ini.

Di peringkat DUN, jualan borang terbanyak adalah di Perak iaitu sebanyak 654, Pahang (422) dan Perlis 153 manakala jualan borang calon DUN di ibu pejabat SPR pula adalah sebanyak 61.


KKM temui dua kes pertama jangkitan COVID-19 varian Nigeria B1.525

PUTRAJAYA 5 Mac – Kementerian Kesihatan Malaysia (KKM) menemui dua kes pertama individu yang dijangkiti Varian Nigeria SARS-CoV-2 yang juga dikenali sebagai B1.525 di Malaysia.

Ketua Pengarah Kesihatan Tan Sri Dr. Noor Hisham Abdullah berkata, kes itu melibatkan dua warganegara asing yang tiba dari Dubai, Emiriah Arab Bersatu (UAE) dan didapati positif COVID-19 melalui ujian swab ujian Tindak Balas Rantai Polimerase (RT-PCR).

“Analisis lebih lanjut menunjukkan adanya semua mutasi yang dilaporkan berkait dengan varian tersebut. Ini termasuk mutasi ‘spike protein’ E484K, Q677H, F888L dan rangkaian ‘protein deletions’ serupa yang dilihat dalam varian UK B.1.1.7.

“Mutasi ‘spike protein’ E484K juga mendapat perhatian kerana ia dilaporkan dapat menghindari sistem imun,” menurutnya dalam kenyataan di Facebook rasminya hari ini.

“Sejak itu sebanyak 360 urutan varian ini boleh dijumpai di GISAID dengan laporan tertinggi dari Denmark (n = 121), diikuti UK (n = 73) dan Nigeria (n = 56).

Jelasnya, KKM melalui IMR dan CPRC Kebangsaan akan sentiasa memantau perkembangan mutasi Nigeria B1.525 itu dan akan memaklumkan masyarakat umum dari semasa ke semasa.

“Orang ramai dinasihati agar sentiasa mengamalkan kebersihan kendiri dengan kerap membasuh tangan, memakai pelitup muka terutamanya di tempat awam dan menjaga penjarakan fizikal setiap masa,” katanya lagi.


LHDN buka kaunter perkhidmatan BKM di seluruh negara pada hujung minggu

Menteri Kewangan Tengku Datuk Seri Zafrul Tengku Abdul Aziz berkata langkah itu untuk memudahkan urusan rakyat mendaftar bantuan tersebut terutamanya bagi pemohon yang tidak mempunyai kemudahan Internet.

“(Ia dibuka) pada 7, 8, 28 dan 29 Jan 2022 bagi negeri Kedah, Kelantan, Terengganu dan Johor manakala pada 8, 9, 29 dan 30 Jan 2022 bagi negeri-negeri lain,” katanya pada sidang media Lawatan Menteri Kewangan ke Kaunter BKM di Jalan Duta di sini hari ini.

Kesemua premis LHDN beroperasi bermula 8 pagi hingga 4.30 petang bagi Semenanjung Malaysia manakala bagi Sabah dan Sarawak bermula dari 8 pagi hingga 3.30 petang. – BERNAMA


Abang Beca tak sabar terima kunjungan pelancong

BANDA HILIR 23 Sept – Hampir 70 pengayuh beca berlesen di Melaka bersedia menerima pelancong yang dijangka tidak lama lagi susulan Melaka dijangka masuk Fasa 3 Pelan Pemulihan Negera pada pertengahan Oktober ini

Pengerusi Koperasi Abang Beca Melaka, Azman Dollah berkata, dia mewakili ahli koperasinya yang lain berasa teruja selepas mendapat tahu berita tersebut.

Katanya, selepas hampir lapan bulan pengayuh beca di Melaka tiada pendapatan ekoran pandemik COVID-19 dan pintu sempadan negeri ditutup, kini mereka kembali bersemangat apabila peluang sempadan negeri dibuka semakin cerah.

“Dalam kalangan ahli koperasi, semua telah lengkap menerima suntikan vaksin dan menerusi perbincangan kami bersedia sepenuhnya untuk menerima pelancong sebaik sahaja sempadan negeri dibuka.

“Apabila kerajaan buka Fasa 3 Pelan Pemulihan Negara (PPN) Oktober nanti kami warga pengayuh beca Melaka yakin, rezeki untuk kami ada dan insyallah kami bersedia untuk menjana pendapatan serta menaikkan ekonomi negeri ini kembali.

“Manakala dari segi persediaan, semua dah lengkap, kami juga akan paparkan Mysejahtera dan ambil suhu ikut prosedur operasi standard (SOP) selain akan papar sijil lengkap vaksin dan sanitasi berkala untuk keselamatan bersama,”katanya ketika dihubungi Melaka Hari Ini (MHI).

“Difahamkan pihak pelancongan juga akan keluarkan SOP pelancongan dan kami di Koperasi Abang Beca Melaka akan sentiasa patuh pada SOP kerajaan untuk memudah cara,” katanya.


Tiang lampu pemancar 5G

TABOH NANING 17 Mac – Tiang lampu jalan di beberapa lokasi sekitar negeri ini akan akan dipasang dengan peralatan telekomunikasi dalam usaha memberikan perkhidmatan 5G lebih meluas kepada pengguna di Melaka.

Ketua Pegawai Eksekutif Melaka ICT Holdings (MITCH), Dr. Nazdiana Ab Wahab berkata, langkah itu antara usaha menaik taraf capaian telekomunikasi di Negeri Melaka, sekali gus mengatasi isu ‘drop call’ dan masalah titik buta (blind spot) di sesetengah lokasi.

“MITCH ke arah menggunakan perabot jalanan (street furniture) iaitu tiang lampu jalan sebagai ‘smart pole’. Tiang lampu setinggi 18 meter akan dipasang peralatan telekomunikasi, kamera litar tertutup (CCTV) dan kemudahan jaringan tanpa wayar (WiFi).

“Tiang lampu ini akan meningkatkan capaian telekomunikasi sekitar 300 hingga 400 meter radius, cukup untuk mengatasi masalah blind spot atau drop call,” katanya.

Beliau berkata ketika ditemui pada Majlis Simbolik Penyerahan Menara Telekomunikasi Projek Pemberian Perkhidmatan Sejagat (PPS) Kepada Pihak Maxis Broadband Sdn. Bhd. dirasmikan Ahli Dewan Undangan Negeri (Adun) Taboh Naning, Zulkiflee Mohd Zin di Kampung Solok Uban, Brisu, di sini, hari ini.

Menurutnya perancangan itu kini berada diperingkat akhir untuk dimuktamadkan bagi memastikan tatacara dan panduan yang bersesuaian diputuskan oleh semua agensi terlibat.

“Setakat ini dua lokasi bagi smart pole telah dibangunkan di Melaka sebagai projek rintis iaitu di Peringgit dan Klebang mencapai perkembangan positif,” katanya.


Janin ditemukan dalam tandas di stesen minyak

KUALA LUMPUR, 10 Mei – Janin bayi yang cukup sifat ditemukan orang awam di dalam tandas di sebuah stesen minyak di Danau Kota, Setapak, di sini petang semalam.

Ketua Polis Daerah Wangsa Maju Supt Ashari Abu Samah berkata pihaknya menerima maklumat berhubung kejadian kira-kira 4.57 petang dan sepasukan pegawai serta anggota telah menjalankan siasatan di tempat kejadian.

Menurutnya, siasatan awal mendapati janin lelaki yang dianggarkan berusia enam hingga lapan bulan itu telah dibuang ke dalam mangkuk tandas di stesen minyak tersebut.

“Janin tersebut dibawa ke unit forensik Hospital Kuala Lumpur untuk bedah siasat dan siasatan masih dijalankan berhubung kejadian,” katanya dalam kenyataan malam tadi.

Ashari berkata orang ramai yang mempunyai maklumat berhubung kes tersebut boleh menghubungi Ibu Pejabat Daerah Wangsa Maju di talian 03-92899222 atau Hotline Kuala Lumpur 03-21159999 atau balai polis berhampiran.

Kes disiasat mengikut Seksyen 318 Kanun Keseksaan iaitu menyembunyikan kelahiran dengan membuang mayat dengan sulit yang memperuntukkan hukuman penjara maksimum dua tahun atau denda atau kedua-duanya.


Kadar penyertaan tenaga buruh wanita masih rendah – PM

Beliau berkata negara kini berdepan cabaran utama apabila populasi perempuan pada 2020 adalah 47.7 peratus iaitu hampir separuh daripada populasi Malaysia sedangkan kadar penyertaan tenaga buruh wanita tahun lepas hanya 55.5 peratus.

“Kadar ini adalah rendah jika dibandingkan dengan negara Asia Tenggara lain seperti Singapura sebanyak 69.7 peratus dan Thailand sebanyak 66.8 peratus.

“Kadar enrolmen wanita dalam semua peringkat pendidikan sama ada rendah, menengah atau tertiari adalah tinggi tetapi bagi aspek kadar penyertaan dalam pasaran buruh, penglibatan wanita adalah rendah,” katanya ketika berucap pada Majlis Sambutan Hari Wanita Kebangsaan Ke-60 di Dewan Perdana Felda di sini hari ini.

Ismail Sabri berkata kerajaan juga memperkenalkan Program Wanita [email protected] melibatkan kerjasama strategik dengan lebih 50 agensi kerajaan dan swasta menawarkan pelbagai peluang pekerjaan dan aktiviti keusahawanan yang memberi manfaat kepada lebih 40,000 wanita di seluruh negara

Mengenai penglibatan wanita dalam syarikat berkaitan kerajaan (GLC) dan syarikat berkaitan pelaburan kerajaan (GLIC), perdana menteri mengarahkan agar penyertaan golongan itu di syarikat-syarikat berkenaan sekurang-kurangnya 30 peratus sebagai Ahli Lembaga Pengarah menjelang mesyuarat agung tahunan pada 2023.


Umat Islam di Malaysia mula berpuasa esok

Syed Danial berkata tarikh permulaan puasa bagi negeri-negeri di seluruh Malaysia ditetapkan pada hari esok menurut perintah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah setelah diperkenan oleh Duli-Duli Yang Maha Mulia Raja-Raja.

Sebelum ini, Pejabat Penyimpan Mohor Besar Raja-Raja melalui satu kenyataan menetapkan tarikh melihat anak bulan Ramadan bagi menentukan permulaan puasa untuk umat Islam di Malaysia ialah pada hari ini bersamaan 29 Syaaban 1442 Hijrah.

Pejabat Penyimpan Mohor Besar Raja-Raja dalam kenyataan itu turut menyatakan proses melihat anak bulan Ramadan berlangsung di 29 lokasi seluruh negara.


Jenazah Laskar Kanan PAP Maslim diterbangkan Ke Semporna pagi Ini

KOTA KINABALU 25 Jun – Jenazah Allahyarham Laskar Kanan PAP Maslim Abdul Rahim, 35, seorang daripada anggota Tentera Laut Diraja Malaysia (TLDM) yang terkorban dalam kemalangan jalan raya Ranau-Kota Kinabalu, pada Selasa lepas diterbangkan ke kampung halamannya di Semporna, pagi ini.

Jenazah arwah diterbangkan ke Semporna dengan menaiki helikopter Tentera Udara Diraja Malaysia (TUDM) EC 725 dan berlepas pukul 8.05 pagi dari Lapangan Terbang Antarabangsa Kota Kinabalu, Terminal 2, di sini.

Maslim dari Markas Wilayah Laut (Mawilla) 2 Pangkalan TLDM Sandakan antara tiga mangsa nahas jalan raya yang berlaku pukul 1.03 petang, Selasa lepas.

Kemalangan itu turut mengorbankan dua lagi anggota iaitu Laskar Kelas I TNL Mohamad Firdaus Mat Izan dari Kluang, Johor dan Laskar Kelas I TMK Muhammad Arif Idris dari Melaka, manakala yang cedera ialah Laskar Kelas II TLR Vincent M Orel.


RM16 bilion diperuntuk atasi banjir, hakisan – PM

KUALA LUMPUR 27 Sept – Beberapa projek membabitkan kos RM16 bilion akan dilaksanakan di bawah program tebatan banjir, pengurusan lembangan sungai bersepadu dan kawalan hakisan pantai serta program ramalan dan amaran banjir.

Menurutnya, saban tahun, rakyat di seluruh negara dilanda bencana banjir dan tanah runtuh yang telah mengakibatkan kerosakan harta benda, kehilangan nyawa dan mata pencarian.

“Baru-baru ini berlaku bencana seperti fenomena kepala air di daerah Yan dan Kuala Muda di Kedah, banjir di Penampang, Sabah serta tanah runtuh di Kemensah Heights, Selangor.

“Beberapa projek membabitkan kos RM16 bilion akan dilaksanakan di bawah program tebatan banjir, pengurusan lembangan sungai bersepadu dan kawalan hakisan pantai serta program ramalan dan amaran banjir,” katanya.

Tambahnya sektor air perlu ditransformasi secara menyeluruh bagi menjamin bekalan dan kemampanan. Agenda Transformasi Sektor Air 2040 akan diperkenalkan dalam RMK-12 bagi meningkatkan kecekapan pengurusan, mengoptimumkan potensi bagi menjana kekayaan serta mewujudkan peluang pekerjaan baharu.

“Pelaksanaan agenda ini melibatkan 4 fasa dan fasa pertama penerima-gunaan Pengurusan Sumber Air Bersepadu akan dipergiat pada peringkat Persekutuan, negeri dan daerah.

“Pewartaan dan perlindungan kawasan tadahan air akan dipercepat untuk menambah baik pengurusan sumber air dan loji rawatan air sisa bersepadu akan dibina untuk kawalan percemaran,” katanya.


Dulu ‘bandar mati’, kini Ayer Keroh berseri-seri

AYER KEROH 10 Feb – Ayer Keroh yang dahulunya dianggap ‘bandar mati’ pada waktu malam dan hari biasa kini berubah wajah sejak diambil alih Majlis Perbandaran Hang Tuah Jaya (MPHTJ).

Menurut Yang Dipertua MPHTJ Datuk Shadan Othman, sejak ditransformasikan dengan tarikan lokasi ‘instaworthy’ dan tapak perniagaan pada waktu malam, Ayer Keroh kini menjadi antara lokasi tertinggi dikunjungi pelancong.

Ia, katanya, dapat dilihat menerusi rekod di Zoo Melaka yang mencecah 32,800 pengunjung dalam tempoh tiga hari sahaja iaitu ketika Tahun Baharu Cina yang lalu.

Selain itu, ujarnya, Leypark Station yang mula dibuka pada Jan lalu turut merekodkan jumlah pengunjung luar biasa iaitu 3,000 orang dalam sehari menurut data MySejahtera.

“Semua ini dilakukan mengikut buku Rancangan Kawasan Khas (RKK) Zon Pelancongan Ayer Keroh yang telah kita bangunkan sebelum ini yang mana kita merancangan kawasan pelancongan secara khusus mengikut perancangan yang teliti.

“Semua ini kita lakukan demi menjadikan Ayer Keroh sebuah kawasan yang ‘happening’ dan tidak lesu seperti sebelum ini yang mana orang kata bila malam sahaja Ayer Keroh itu sudah ‘mati’,” katanya dalam sidang media di pejabatnya, di sini.

Mengulas lanjut, Shadan berkata, beberapa tarikan baharu juga akan dibuka tidak lama lagi antaranya sebuah taman bunga di Dataran Sejarah Ayer Keroh yang bakal dihiasi pokok-pokok dan bunga berwarna-warni.

Tapak yang mampu menempatkan 10 hingga 15 kendera saji itu juga katanya, mampu memberi peluang kepada peniaga-peniaga makanan yang sebelum ini terkesan akibat pandemik COVID-19.


Rentas negeri tidak dibenarkan kecuali ‘green travel bubble’

Menteri Pertahanan (Keselamatan), Datuk Seri Ismail Sabri Yaakob berkata, bagaimanapun kerajaan membenarkan sebarang aktiviti pelancongan membabitkan antara negeri yang menjalani Perintah Kawalan Pergerakan Pemulihan (PKPP) sahaja.

“Selain itu, kerajaan hanya membenarkan kegiatan merentas daerah di negara ini kecuali di negeri Sabah dan Sarawak yang hanya diputuskan oleh kerajaan negeri,” katanya.

Dalam pada itu katanya, terdapat enam negeri ditetapkan menjalani Perintah Kawalan Pergerakan Bersyarat iaitu Selangor, Wilayah Persekutuan Kuala Lumpur, Johor, Pulau Pinang, Kelantan dan Sarawak.

“Manakala, 10 negeri masing-masing kekal PKPP iaitu Perlis, Kedah kecuali PKPB di Kuala Muda yang masoh zon merah, Perak, Wilayah Persekutuan Putrajaya, Melaka, Negeri Sembilan kecuali PKPB di Seremban,Pahang, Terengganu, Sabah, Wilayah Persekutuan Labuan.

“Pengekalan status PKPB dan PKPP bagi negeri negeri ini akan berkuatkuasa bermula 1 April hingga 14 April kecuali Sarawak bermula hari ini hingga 12 April depan,” katanya


LKIM buka pasar bergerak di lokasi terlibat banjir

Pengerusinya Datuk Syed Abu Hussin Hafiz Syed Abdul Fasal berkata inisiatif itu diambil sebagai satu alternatif untuk membantu meringankan beban mangsa terkesan banjir, selain menerusi pemberian bakul makanan secara percuma.

“Setakat ini, kami mempunyai lapan pasar bergerak yang akan dibuka di 160 lokasi berlainan bermula 9 pagi hingga 6 petang. Inisiatif ini bukan hanya membantu pengguna malah golongan nelayan turut mendapat manfaat terutama yang terjejas banjir,” katanya.

Syed Abu Hussin Hafiz berkata demikian pada sidang media selepas Program Ziarah Prihatin Pasca Banjir ke LKIM Pahang di Wisma LKIM Pahang di sini hari ini, yang turut dihadiri Ketua Pengarahnya Yusuff Othman.

Dalam perkembangan berkaitan, beliau berkata setakat ini, 277 nelayan di Selangor, Pahang dan Melaka menjadi mangsa banjir dengan anggaran kerugian RM2 juta meliputi kemusnahan harta benda dan peralatan menangkap ikan.

“Kami akan membantu mereka menerusi bantuan tunai sebanyak RM500 hingga RM1,000 setiap orang manakala melalui tabung bencana mereka layak menerima sehingga RM10,000 untuk memulakan penghidupan baharu,” katanya.

Syed Abu Hussin Hafiz berkata nelayan terlibat juga boleh menyertai Program Pembangunan Semula Projek Agromakanan (PPSPA) di bawah Kementerian Pertanian dan Industri Makanan (MAFI) yang memperuntukkan RM80 juta untuk bantuan meliputi hasil perikanan, ternakan akuakultur, industri makanan dan asas tani serta agropelancongan.

Selain itu, beliau berkata 63 kakitangan LKIM turut terkesan banjir dan bantuan segera termasuk bantuan tunai diberikan kepada mereka. – BERNAMA


Gaji rendah punca penjawat awam gagal miliki kediaman sendiri

BANDA HILIR 25 September – Isu penggajian penjawat awam yang jauh lebih rendah menjadi punca golongan itu gagal memiliki rumah sendiri di negara ini.

Presiden Kongres Kesatuan Pekerja-Pekerja Di Dalam Perkhidmatan Awam (Cuepacs), Datuk Adnan Mat berkata, unjuran gaji rendah yang dikenakan penjawat awam berbanding perkhidmatan swasta mengakibatkan kira-kira 40 peratus atau 640,000 daripada 1.62 juta penjawat awam di negara ini masih belum mempunyai kediaman sendiri.

“Kita harap kerajaan perlu memasukkan cadangan Cuepacs yang menetapkan gaji minimum RM1,800 sebulan dalam pembentangan Bajet 2023 di Dewan Rakyat pada 7 Oktober ini.

“Penjawat awam yang tidak mampu beli rumah ini memang kritikal yang mana di bandar-bandar besar mereka hanya mampu menyewa bilik sahaja disebabkan harga rumah yang terlalu tinggi.

“Hal ini kerana gaji minumum penjawat awam ketika ini sebanyak RM1,208 bagi lantikan pertama dan ia akan menjadi lebih kurang RM1,900 jika ditambah dengan imbuhan yang mereka terima setiap bulan.

Beliau berkata demikian pada sidang media selepas menghadiri Persidangan perwakilan Tritahunan Cuepacs Negeri Melaka Sesi 2022-2025 yang dirasmikan Setiausaha Kerajaan Negeri (SUK) Datuk Zaidi Johari di Dewan Hang Tuah, di sini hari ini.

Mengulas lanjut, beliau berkata menerusi semakan Lembaga Pembiayaan Perumahan Sektor Awam (LPPSA) merekodkan lebih 800,000 peminjam setakat ini telah melaksanakan pembiayaan bersama agensi itu manakala sebahagiannya telah mendapat pembiayaan pinjaman dalam sektor konvensional.

“Gaji rendah ini meletakkan ia jauh ke bawah daripada pendapatan garis kemiskinan dan sasaran kerajaan di bawah Rancangan Malaysia Ke-12 yang menyasarkan negara berpendapatan tinggi menjelang 2025 dengan pendapatan isi rumah RM10,000.

“Perkara ini perlu perhatian serius dari kerajaansupaya gaji minimum ini ditingkatkan kerana pada ketika ini harga barang diluar sana jauh mendahului gaji kami.

“Kalau kerajaan sendiri gaji minimum RM1,200 bagaimana pihak swasta di luar sana nak ikut saranan kerajaan beri gaji minimum RM1,500 sebab kerajaan sendiri selaku majikan terbesar pun tidak laksanakan gaji minimum,” katanya.


Penjawat awam didakwa palsu tuntutan bayaran katering majlis hari raya

KUALA LUMPUR 4 Mei. – Seorang ketua pembantu tadbir mengaku tidak bersalah di Mahkamah Sesyen di sini hari ini atas tiga pertuduhan mengemukakan tuntutan palsu berhubung pembayaran katering pada majlis Hari Raya Aidilfitri di kediamannya berjumlah RM11,350, tujuh tahun lalu.

Bagi ketiga-tiga pertuduhan, Noradlina Idris, 43, yang ketika kejadian bekerja di Kementerian Pelancongan dan Kebudayaan (kini dikenali sebagai Kementerian Pelancongan, Seni dan Budaya) didakwa mengemukakan tiga dokumen yang dilampirkan bersama tiga keping invois dari sebuah syarikat katering berjumlah RM850, RM1,500 dan RM9,000, masing-masing bertarikh 13, 14 dan 18 Ogos 2014.

Kesemua dokumen dan invois itu mengandungi butir matan palsu mengenai pembayaran pembekalan makan tengah hari dan petang bagi perjumpaan Yang Berhormat Menteri bersama tetamu pada 13, 14 dan 17 Ogos 2014 di Bangunan Sultan Abdul Samad, di sini, di mana sebenarnya pembayaran itu adalah bagi perkhidmatan katering Majlis Hari Raya di kediaman tertuduh di Bandar Seri Putra, Bangi pada 16 Ogos 2014.

Seksyen itu membawa hukuman penjara maksimum 20 tahun dan denda tidak kurang lima kali ganda jumlah atau nilai suapan yang palsu atau silap, dan jika suapan itu dapat dinilai atau berbentuk wang, atau RM10,000, mengikut mana-mana yang lebih tinggi, jika sabit kesalahan.

Pegawai Pendakwa dari SPRM Abdul Muntaqim Abdul Aziz menawarkan jaminan RM12,000 dengan seorang penjamin bagi kesemua pertuduhan dengan syarat tambahan pasport tertuduh diserahkan kepada mahkamah dan dia perlu melaporkan diri ke pejabat SPRM sebulan sekali selain tidak dibenarkan mengganggu saksi pendakwaan.

Hakim Suzana Hussin membenarkan tertuduh diikat jamin RM10,000 dengan seorang penjamin bagi kesemua pertuduhan berserta syarat tambahan yang dimohon pihak pendakwaan dan 4 Jun ditetapkan untuk sebutan semula kes.


Op Kesan: Perkeso keluar 1,124 kompaun ke atas majikan

TAPAH, 12 Jun – Pertubuhan Keselamatan Sosial (Perkeso) mengeluarkan 1,124 kompaun ke atas majikan kerana gagal mencarum pekerja mereka hasil 5,579 pemeriksaan menerusi Op Kesan sejak ia dilancarkan Rabu lepas.

Ketua Pegawai Eksekutif Perkeso Datuk Seri Dr Mohammed Azman Aziz Mohammed berkata daripada jumlah itu, 833 kompaun dikeluarkan berdasarkan Akta Keselamatan Sosial Pekerja 1969 (Akta 4) manakala 291 mengikut Akta Sistem Insurans Pekerjaan 2017 (Akta 800).

“Sebanyak lapan arahan pematuhan turut dikeluarkan dan daripada jumlah keseluruhan itu, didapati hampir 20 peratus majikan yang dilawati masih belum mendaftar dan mencarum pekerja mereka.

“Jadi, kita akan meningkatkan usaha dan menggembleng tenaga di seluruh negara untuk melawat majikan dan memastikan mereka mendaftar dan mencarum demi kebajikan pekerja,” katanya.

Beliau berkata kepada pemberita pada Karnival Kerjaya Jamin Kerja Keluarga Malaysia 2022 Negeri Perak yang dirasmikan Menteri Sumber Manusia Datuk Seri M.Saravanan di Kompleks Belia dan Sukan Tapah di sini hari ini.


Permohonan permit umrah Ramadan 1444H kini dibuka

KUALA LUMPUR, 8 Mac – Kementerian Haji dan Umrah (MoHU) Arab Saudi pada Rabu mengumumkan permohonan permit untuk mengerjakan ibadah umrah sepanjang Ramadan 1444H kini dibuka.

Kementerian itu menerusi kenyataan dimuat naik di laman Twitter rasminya berkata, permohonan itu terbuka kepada semua warga Saudi dan warga asing dengan mematuhi syarat-syarat yang ditetapkan.

“Permohonan hendaklah dibuat melalui aplikasi telefon pintar “Nusuk” atau “Tawakkalna” dengan syarat pemohon bebas jangkitan COVID-19 dan bukan kontak rapat kepada mana-mana pesakit COVID-19”, katanya.

Kenyataan itu turut menambah bahawa permit umrah bagi warga asing sah laku sehingga 90 hari, di samping mengingatkan para jemaah agar tidak tinggal di Arab Saudi melebihi tempoh berkenaan.


Nurul Izzah layak dilantik penasihat ekonomi, kewangan – PM Anwar

IPOH, 30 Januari – Pelantikan bekas Ahli Parlimen Permatang Pauh, Nurul Izzah Anwar sebagai Penasihat Kanan Ekonomi dan Kewangan kepada Perdana Menteri, Datuk Seri Anwar Ibrahim dibuat berdasarkan kelayakannya.

Anwar berkata ini kerana anaknya itu mempunyai ijazah pertama dalam bidang kejuruteraan dan ijazah kedua dalam dasar awam dan sosial dari Universiti Johns Hopkins, Amerika Syarikat, sekali gus dilantik bagi membantunya di Jabatan Perdana Menteri (JPM) dan Kementerian Kewangan (MOF).

“Saya pun tiada kelulusan berkaitan kewangan tetapi saya pernah jadi Menteri Kewangan selama lapan tahun. Menteri-menteri dalam Perikatan Nasional (PN) pun tiada kelulusan masing-masing, tetapi bila giliran kita, mereka bangkitkan.

“Jadi, apakah benar seorang Menteri Kesihatan mesti seorang doktor? Dan seorang menteri air mesti jurutera? Untuk Nurul Izzah, dia ada ijazah kejuruteraan dan ijazah bidang dasar awam. Memang saya minta, pelawa dia untuk bantu saya sebagai penasihat di JPM dan MOF,” katanya.

Ahli Parlimen Tambun itu berkata demikian selepas merasmikan Pusat Khidmat Parlimen Tambun di sini yang turut dihadiri Ahli Dewan Undangan Negeri (ADUN) Hulu Kinta, Mohamad Arafat Varisai Mahamad.

Terdahulu, Nurul Izzah mengesahkan pelantikannya sebagai Penasihat Kanan Ekonomi dan Kewangan kepada Perdana Menteri dan memulakan khidmatnya berkuat kuasa 3 Jan lalu.

Sementara itu, Anwar dalam ucapan perasmiannya berkata Suruhanjaya Pencegahan Rasuah Malaysia (SPRM) diarah mengambil tindakan kepada pihak yang terbabit dalam amalan rasuah tanpa mengambil kira parti dan jawatan pihak berkenaan, termasuk pihak yang bertugas di Pejabat Perdana Menteri.

“Kaya bagaimana pun negara ini, tidak mungkin kita angkat darjat dan martabat negara ini serta bela nasib rakyat sebab itu saya kata yang pertama sekali adalah betulkan tadbir urus yang baik dan kedaulatan undang-undang.

“Mula daripada atas, daripada Perdana Menteri sampai Menteri, Menteri Besar, kerajaan negeri dan wakil rakyat hentikan amalan dan budaya rasuah ini,” katanya.


Aidil Shahrin harap pemain Kedah kekal prestasi baik

ALOR SETAR 29 Ogos – Pengendali pasukan Kedah Darul Aman FC (KDA FC) Aidil Sharin Sahak, mengharapkan anak buahnya kembali cergas dan kekal pada prestasi terbaik bagi memenangi baki perlawanan dalam misi merebut tempat kedua Liga Super musim ini.

Katanya, fokus pasukan kini pada pertemuan seterusnya bertemu Sri Pahang FC pada 1 September depan, Kuala Lumpur City FC (4 September), UITM FC (8 September) dan Melaka United FC pada (12 September).

“Sudah tentu pemain keletihan, mereka bermain lima perlawanan dalam tempoh singkat, tapi mereka tidak jadikan alasan… mereka profesional dan berjaya memenangi perlawanan dan berharap mereka pulih semula untuk perlawanan akan datang.

“Tahniah buat JDT, untuk tempat kedua saya tak nak katakan lagi sebab kita ada beberapa perlawanan lagi, insya-Allah selepas perlawanan dengan KL FC kita dapat tahu lah, harap nanti pasukan dapat mata… kita tunggu dan lihat,” katanya kepada pemberita selepas KDA FC berjaya menundukkan Perak FC 1-0 dalam perlawanan malam tadi.

Katanya, kemenangan tersebut adalah keempat berturut-turut selepas Penang FC, Terengganu FC dan PJ City FC, dan KDA FC kini telah berjaya mengumpul 38 mata.

Dalam pada itu Aidil Sharin berkata, beliau mungkin akan melakukan beberapa perubahan strategi dalam misi memburu kemenangan kelima dan seterusnya buat pasukan.

“Saya akan menilai semula pemain… mungkin akan ada pertukaran antara beberapa pemain, sebab kita nakkan pemain yang ‘fresh’, ia penting untuk saya bagi mengharungi perlawanan itu nanti,” katanya.

“Ingin saya katakan sebelum perlawanan ia bukan mudah untuk berdepan Perak, tapi semua pemain memiliki motivasi yang tinggi untuk menang. Kredit juga buat Perak FC yang bermain begitu baik, apa yang penting kami mendapat tiga mata berharga,” katanya.

Sementara itu, Penolong Jurulatih Perak FC Mohd Shahril Nizam Khalil berkata, walaupun tewas di tangan KDA FC, namun beliau berpuas hati dengan pencapaian dan corak permainan yang ditunjukkan pemain, yang mencipta banyak peluang menjaringkan gol.

“Babak pertama lagi kita dah menekan Kedah, sehingga separuh masa kedua dan kita cuba menjaringkan gol, namun dinafikan penjaga gol Kedah yang cemerlang malam ini,” katanya Kedah mempunyai penyerang berbisa yang berjaya memanfaatkan peluang terhidang menjaringkan gol.


Raptor tak bawa selsema burung ke Malaysia- MNS

ALOR GAJAH 16 Mac. – Tiada ancaman selsema burung (H5N8) dikesan di Malaysia ketika penghijrahan burung pemangsa dari hemsifera selatan yang berlangsung sejak awal Mac ini, kata Presiden Pencinta Alam Malaysia (MNS) Prof Dr Ahmad Ismail.

Beliau berkata walaupun terdapat kes selsema burung dikesan di Algeria Februari lepas yang disebabkan oleh penghijrahan burung-burung berkenaan, namun setakat ini Malaysia masih terselamat daripada ancaman itu.

“Di Malaysia, burung-burung penghijrah yang sering datang ke Selat Melaka pada Mac adalah berbeza daripada burung-burung yang berhijrah ke bahagian Afrika kerana terdapat kelompok burung yang berbeza.

“Bagaimanapun, burung-burung yang berhijrah ke sini berdepan ancaman habitat terutama di kawasan paya bakau yang terjejas dengan tumpahan minyak Oktober lepas yang masih belum dapat dibersihkan sepenuhnya,” katanya ketika ditemui Bernama di Tanjung Tuan di sini, hari ini.

Februari lalu, Algeria mengisytiharkan darurat selepas Pertubuhan Dunia untuk Kesihatan Haiwan (OIE) mengumumkan penularan selsema burung yang melanda kawasan timur negara berkenaan.

Menteri Pertanian Algeria Abdelhamid Hamdani dipetik sebagai berkata sumber virus berkenaan dikesan daripada burung yang berhijrah dengan wabak berkenaan dikesan di bandar kota Ain Fakrounm.

Pensyarah Ekotoksikologi dan Ekologi Hidupan Liar, Jabatan Biologi, Fakulti Sains, Universiti Putra Malaysia (UPM) itu berkata, bagaimanapun pemantauan terhadap kemungkinan selsema burung perlu diteruskan dari semasa ke semasa bagi mengelak ia berlaku pada masa depan.

Beliau berkata setakat ini, terdapat kira-kira 15,000 burung pemangsa itu dikesan sejak 10 hari lepas dengan kumpulan burung berkenaan mendiami kawasan paya bakau di sepanjang Selat Melaka.

Mengulas mengenai hutan pesisir pantai di Tanjung Tuan yang menjadi penampan hakisan pantai di Melaka serta habitat pelbagai jenis hidupan termasuk burung pemangsa yang semakin ‘nazak’ akibat tumpahan yang sukar dibersihkan, Ahmad berkata perkara itu perlu diberi perhatian oleh semua pihak.

“Kawasan hutan bakau di pesisir pantai ini amat penting kerana burung pemangsa memerlukannya kerana ia menyediakan makanan seperti tikus, cicak dan anak-anak burung.

“Tumpahan minyak yang berlaku boleh menyebabkan pokok bakau mati sekali gus menyebabkan gangguan terhadap habitat burung-burung penghijrah ini yang amat bergantung kepada alam sekitar untuk terus hidup,” katanya.

Burung pemangsa ialah burung jenis maging yang mempunyai ciri pemburu dan pemangsa seperti sayap ringan, mata tajam, paruh bercangkuk, kuku besar dan tajam.

Pada musim sejuk di Hemisfera Utara, ketika sumber makanan dalam kawasan pembiakan menurun, ia akan berhijrah ke selatan yang panas kerana makanan lebih mudah didapati.

Antara burung pemangsa yang sering berhijrah ke Selat Melaka pada setiap Mac adalah Helang Lebah (Oriental Honey Buzzard), Helang Baza Berjambul (Black Baza), Helang Sewah (Japanese Sparowhawk), Alap-Alap Cina (Chinese Goshawk), Helang Merah (Brahminy Kite) dan Lang Baza Hitam (Grey-faced buzzard).


Neelofa selamat bersalin anak lelaki

PETALING JAYA 31 Jan – Pengacara dan usahawan, Noor Neelofa Mohd Noor atau lebih dikenali Neelofa selamat melahirkan putera sulung lelaki di sebuah hospital di ibu negara Sabtu lalu.

“Assalamualaikum. Alhamdulillah. Puji dan syukur kami panjatkan kepada Allah SWT untuk segala berkat dan rahmat-Nya, isteri saya, Noor Neelofa Mohd Noor telah selamat melahirkan putera sulung kami pada 29 Januari 2022 pukul 3.44 petang.

“Syukur alhamdulillah, segala urusan dipermudahkan, kini isteri saya sedang berehat dan kami sedang melalui satu fasa yang sangat menggembirakan untuk kami sekeluarga.

“Saya dan Neelofa ingin merakamkan jutaan penghargaan dan rasa penuh bersyukur atas doa yang dikirim oleh anda semua. Terima kasih atas ingatan kalian sejak kami mendirikan rumah tangga sehinggalah kami menimang cahaya mata,” katanya.

“Sebagaimana kalian mendoakan kesejahteraan saya dan isteri tahun lalu, mohon titipkan juga doa-doa yang baik agar zuriat yang berada di pangkuan kami ini mampu menjadi khalifah yang dapat memberikan kebaikan kepada agama dan negara,” katanya lagi.

Berita kehamilan Neelofa hangat diperkatakan sejak Julai tahun lalu, namun bekas pengacara MeleTOP itu mengambil pendirian untuk mengunci mulut mengenai status kandungannya.

Untuk rekod, Neelofa, 33 dan Haris, 27 diijab kabulkan pada 26 Mac tahun lalu di sebuah hotel terkemuka di Kuala Lumpur.


528 tahanan etnik Rohingya lolos

SUNGAI BAKAP 20 April – Seramai 528 tahanan etnik Rohingya melarikan diri dari Depot Imigresen Sementara Sungai Bakap, di sini awal pagi tadi.

Ketua Pengarah Imigresen, Datuk Seri Khairul Dzaime Daud berkata, semua mereka berjaya melarikan diri selepas memecahkan pintu blok dan gril penghadang depot terbabit dalam kejadian jam 4.30 pagi tadi.

Katanya, susulan kejadian itu, pegawai-pegawai bertugas telah mengaktifkan prosedur operasi standard (SOP) dengan menghubungi Polis Diraja Malaysia (PDRM) dan agensi berkaitan bagi mendapatkan bantuan.

Mengulas lanjut, beliau berkata, orang ramai yang mempunyai maklumat tentang keberadaan tahanan yang lari ini supaya memaklumkan kepada pihak Jabatan Imigresen Malaysia (JIM) atau PDRM.

Difahamkan, tahanan yang melarikan itu adalah di bawah selian JIM Pulau Pinang namun ditempatkan di depot tahanan sementara itu sebelum urusan penghantaran pulang dilakukan.


Pekerja kebun warga asing maut dalam pergaduhan

Ketua Polis Daerah Bentong Superintenden Zaiham Mohd Kahar berkata mangsa yang berusia 27 tahun disahkan meninggal dunia di Hospital Bentong pada 5.40 pagi, kira-kira tiga jam selepas pergaduhan berlaku.

Beliau berkata suspek kini ditahan reman sehingga 23 Ogos bagi membantu siasatan mengikut Seksyen 302 Kanun Keseksaan yang membawa hukuman mati mandatori, jika sabit kesalahan.

Bagaimanapun, punca pergaduhan belum dapat dipastikan dan mayat mangsa dihantar ke Hospital Sultan Haji Ahmad Shah di Temerloh untuk bedah siasat.


Dua beradik direman 3 hari disyaki buat bayaran palsu bernilai RM23 juta

KUALA LUMPUR, 21 September – Dua beradik direman tiga hari oleh Suruhanjaya Pencegahan Rasuah Malaysia (SPRM) kerana disyaki terlibat kes membuat pembayaran palsu bernilai lebih RM23 juta bagi projek pembinaan pangsapuri.

Majistret Mahkamah Putrajaya Irza Zulaikha Rohanuddin membenarkan permohonan reman bermula hari ini sehingga Jumaat, selepas kedua-dua lelaki berusia 60-an itu ditahan pada 7 malam semalam ketika hadir memberi keterangan di ibu pejabat SPRM.

“Suspek disyaki membuat pembayaran palsu kepada perunding, subkontraktor dan pihak-pihak ketiga dengan menggunakan kemudahan perbankan overdraf sebuah bank tempatan bernilai lebih RM23 juta.

“Mereka melakukan kegiatan berkenaan antara tahun 2017 hingga 2019 bagi projek pembinaan pangsapuri di Kuala Lumpur bernilai lebih RM350 juta sedangkan projek tersebut tidak dijalankan,” kata sumber itu.

Sementara itu, Pengarah Kanan Bahagian Siasatan SPRM Datuk Seri Hishamuddin Hashim mengesahkan penahanan berkenaan dan kes disiasat mengikut  Seksyen 18 Akta SPRM 2009.


Lahir ramai banduan berkemahiran, pencapaian membanggakan Jabatan Penjara

KAJANG, 9 Jun – Pencapaian Jabatan Penjara Malaysia yang berjaya melahirkan ramai banduan berkemahiran disifatkan sebagai satu tahap membanggakan, kata Menteri Dalam Negeri Datuk Seri Hamzah Zainudin.

Beliau berkata perkara itu dapat dibuktikan dengan pengiktirafan Jabatan Penjara di peringkat antarabangsa iaitu Anugerah Kraf Antarabangsa (ICA) 2021 kali ke-5 yang dinobatkan Lifetime Achievement for Contribution to the Sustainable Development of Craft Sector and Social Inclusion dan penyertaan di London Craft Weeks Mei lepas yang mempamerkan hasil tenunan penghuni penjara.

Menurutnya Jabatan Penjara kini mengalami transformasi daripada pelbagai aspek iaitu tahanan, rawatan, layanan mahupun pemulihan menerusi program yang dapat memberi manfaat kepada banduan dan juga masyarakat.

“Kita nampak dari segi peningkatan perkara dilakukan Jabatan Penjara sudah mencapai satu tahap boleh dibanggakan kerana ramai penghuni penjara sudah mula diberikan kemahiran baharu yang boleh digunakan selepas keluar dari penjara.

“Ini sesuatu yang baik sekali dan saya difahamkan dengan ada program seperti ini jumlah mereka yang kembali ke penjara itu juga sudah menurun,” katanya pada sidang media selepas menyampaikan sijil Anugerah Perkhidmatan Cemerlang kepada 243 pegawai dan kakitangan Jabatan Penjara di Auditorium Jabatan Penjara di Kajang, hari ini.

Sementara itu, Ketua Pengarah Penjara Datuk Nordin Muhamad berkata transformasi Jabatan Penjara melibatkan pelbagai aspek utama iaitu keselamatan, pemulihan, layanan dan rawatan, reintegrasi serta percubaan dan koreksional komuniti.

Beliau berkata kerjasama pengusaha dan pemilik pelbagai sektor iaitu perkilangan, pembinaan, perladangan dan perkhidmatan yang menyediakan asrama di luar penjara yang boleh disifatkan sebagai ‘Pusat Koreksional Komuniti’ mampu menghasilkan Orang Diparol, Orang Diselia, Orang Bebas Berlesen serta bekas banduan yang menyertai Program Penempatan Semula.

“Penjara termasuklah bagi zon tengah iaitu Selangor dan Negeri Sembilan mempunyai jumlah penghuni paling ramai berbanding zon lain iaitu melebihi 16,000 orang atau 26.2 peratus daripada jumlah keseluruhan penghuni (61,435 orang).

“Walau bagaimanapun melalui usaha dan kolaborasi dengan pelbagai pihak berasaskan latihan pekerjaan serta jaminan pendapatan untuk banduan dan bekas banduan memulakan kehidupan sebenar membolehkan kadar residivis (jenayah berulang) bagi keseluruhan banduan yang menyertai program pemulihan di luar penjara hanyalah 0.39 peratus,” katanya. – BERNAMA


Ahli Parlimen boleh minta penjelasan, beri pandangan pada sidang khas Dewan Rakyat

KOTA BHARU 18 Julai – Ahli-Ahli Parlimen boleh meminta penjelasan dan memberikan pandangan mereka pada persidangan khas Dewan Rakyat yang akan berlangsung lima hari mulai 26 Julai ini, kata Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan.

“Di dalam notis itu, Yang Dipertua Dewan Rakyat juga benarkan Ahli-Ahli Parlimen untuk meminta penjelasan dan memberikan pandangan semasa penerangan (daripada menteri) nanti.

“Jadi tidak timbul penerangan sebelah pihak atau hanya dengar taklimat sahaja, itu tidak benar sama sekali,” katanya ketika ditemui pemberita di Pusat Khidmat Ahli Parlimen Kota Bharu hari ini.

Takiyuddin berkata tiga urusan mesyuarat ditetapkan pada persidangan khas Dewan Rakyat iaitu Proklamasi Darurat bertarikh 11 Jan 2021 serta Ordinan-Ordinan Darurat yang akan dibentang di Dewan Rakyat dan Dewan Negara.

“Agenda kedua (ialah) membentangkan Proklamasi Darurat yang dibuat bagi Pilihan Raya Kecil (PRK) Parlimen Gerik, Perak dan PRK Dewan Undangan Negeri (DUN) Bugaya, Sabah.

“Agenda ketiga ialah penerangan oleh Perdana Menteri dan menteri-menteri berkaitan Pelan Pemulihan Negara, Program Vaksinasi, Pelaksanaan Darurat dan Pakej-Pakej Bantuan Ekonomi,” katanya.

Beliau turut memberi contoh situasi semasa pembentangan Belanjawan 2021 yang menyaksikan kehadiran Ahli Parlimen secara fizikal dalam Dewan Rakyat dihadkan kepada 80 orang.


PRN Johor: Semua 1,021 pusat mengundi ditutup jam 6 petang tadi

JOHOR BAHRU, 12 Mac (Bernama) — Proses pengundian Pilihan Raya Negeri (PRN) Johor, yang bermula 8 pagi tadi, tamat selepas 1,021 pusat mengundi ditutup sepenuhnya pada 6 petang ini.

Sejurus selepas pusat pengundian ditutup, kesemua peti undi dari 4,638 saluran dibawa ke 56 pusat penjumlahan undi sebelum keputusan rasmi PRN Johor diumumkan malam ini.

Sebanyak 36,729 kertas undi pos dikeluarkan Suruhanjaya Pilihan Raya (SPR) manakala kira-kira 87 peratus atau 18,625 pengundi yang terdiri daripada anggota polis, tentera dan pasangan mereka telah menunaikan tanggungjawab dengan mengundi awal pada 8 Mac lepas.

PRN Johor kali ini adalah pilihan raya pertama negara yang menyaksikan anak muda keluar mengundi bagi memilih wakil rakyat pilihan mereka, yang melibatkan 173,177 individu berusia 18 hingga 20 tahun.

Anak muda dibenarkan mengundi susulan Rang Undang-Undang (RUU) Perlembagaan (Pindaan) 2019 yang menurunkan had umur mengundi kepada 18 tahun dan pendaftaran pengundi automatik diluluskan pada Mac 2019.

Pada Pilihan Raya Umum ke-14 (PRU14), Pakatan Harapan (PH) mendapat mandat membentuk Kerajaan Negeri Johor selepas memenangi 36 kerusi DUN dengan DAP memperoleh 14 kerusi, Parti Amanah Negara (sembilan), PKR (lima) manakala Bersatu (lapan).

Susulan itu, Bersatu membentuk Perikatan Nasional (PN) yang turut disertai parti-parti di bawah BN serta PAS, sekali gus membentuk kerajaan negeri di Johor dengan 29 kerusi. – BERNAMA


Save 3.0 tawar rebat hingga RM400 bagi pembelian alatan elektrik cekap tenaga

PUTRAJAYA, 7 Jan – Program Sustainability Achieved via Energy Efficiency (SAVE) 3.0 menawarkan e-rebat hingga RM400 bagi pembelian peralatan elektrik cekap tenaga pada tahun ini selain lebih banyak pilihan kategori peralatan elektrik.

Menteri Tenaga dan Sumber Asli Datuk Seri Takiyuddin Hassan ketika melancarkan SAVE 3.0 di sini hari ini berkata pemberian e-rebat bagi pembelian peralatan elektrik berlabel empat atau lima bintang cekap tenaga oleh Suruhanjaya Tenaga (ST) itu dijangka memanfaatkan 140,000 isi rumah di negara ini.

Takiyuddin berkata SAVE 3.0 menawarkan lebih banyak pilihan peralatan elektrik iaitu kategori satu meliputi penghawa dingin atau peti sejuk manakala kategori dua adalah televisyen, mesin basuh, ketuhar gelombang mikro atau periuk nasi.

Takiyuddin berkata program SAVE 3.0 dibiayai Dana Akaun Amanah Industri Bekalan Elektrik (AAIBE) yang merupakan kesinambungan daripada SAVE 1.0 dan SAVE 2.0.

Beliau berkata pelaksanaan SAVE 3.0 dijangka memberi penjimatan tenaga sebanyak 153 gigawattjoule (GWj) setahun yang bersamaan dengan RM60.45 juta serta mengurangkan pelepasan 103,890 tan karbon dioksida setahun.

Permohonan SAVE 3.0 untuk warganegara Malaysia adalah terhad kepada satu akaun bil elektrik bagi pembelian dalam tahun ini yang berdasarkan kepada konsep ‘first come first serve’ bermula hari ini.

Dua kaedah pembelian untuk program SAVE 3.0 adalah secara fizikal dengan membawa bil elektrik ke kedai atau pasar raya berdaftar atau memohon e-rebat dan melalui dalam talian menerusi platform e-dagang yang diiktiraf iaitu Shopee, Lazada dan PG Mall.

Bagi peralatan elektrik di bawah kategori satu, nilai e-rebat yang boleh ditebus untuk pembelian peti sejuk dan penyaman udara ialah RM200 manakala di bawah kategori dua, nilai e-rebat yang disediakan ialah RM200 bagi televisyen, RM200 bagi mesin basuh, RM100 bagi ketuhar gelombang mikro atau RM50 bagi periuk nasi.

Mengenai bantuan banjir Keluarga Malaysia yang menawarkan RM500 rebat kepada isi rumah membeli peralatan elektrik yang rosak disebabkan bencana itu, Takiyuddin berkata sebanyak 1,100 kedai elektrik telah berdaftar bagi program bantuan banjir itu dan senarai penerima bantuan diselaraskan Pusat Kawalan Operasi Bencana (PKOB) peringkat negeri dan Agensi Pengurusan Bencana Negara (NADMA).

Takiyuddin berkata proses untuk program bantuan banjir itu akan dipermudahkan bukan sahaja kepada pengguna yang mendapat rebat tetapi pekedai dengan mempercepatkan tuntutan selepas hasil persefahaman dicapai dengan Kementerian Kewangan (MoF).

“Kalau satu permohonon RM500, sehari satu kedai mendapat 10 pemohon ia melibatkan RM5,000. Untuk peniaga berskala kecil dan sederhana ia akan jejaskan aliran tunai. Jadi saya beri jaminan dalam masa tujuh hari tuntutan akan disahkan Ketua Setiausaha Kementerian Tenaga dan Sumber Asli (Datuk Zurinah Pawanteh) dan MoF. Itu jaminan kerajaan,” katanya.

Takiyuddin berkata mereka yang telah membuat penebusan rebat bantuan banjir masih boleh memohon e-rebat program SAVE 3.0 kerana kedua-duanya adalah program rebat yang berbeza walaupun menggunakan platform sama.

“Permohonan e-rebat program SAVE hanya untuk pembelian peralatan elekrik cekap tenaga dan penebusan tersebut tidak boleh menggunakan rebat daripada bantuan banjir serta kedua-dua rebat ini mestilah melalui transaksi yang berasingan,” katanya.- BERNAMA


Empat lelaki ditahan terlibat penipuan program RTK – Imigresen

KUALA LUMPUR, 19 April – Tiga lelaki warga asing dan seorang lelaki tempatan ditahan kerana disyaki terlibat dengan sindiket penipuan Program Rekalibrasi Tenaga Kerja (RTK), yang mengaut keuntungan mencecah RM2 juta.

Ketua Pengarah Jabatan Imigresen Datuk Seri Khairul Dzaimee Daud berkata mereka yang berusia lingkungan 20 hingga 47 tahun itu, ditahan di sebuah premis di sini, Jumaat lepas bersama 264 pasport pelbagai negara seperti Bangladesh, Indonesia dan India, yang dipercayai cuba didaftarkan dalam program RTK.

“Sindiket ini didapati menjalankan aktiviti menyerupai syarikat outsourcing yang telah dimansuhkan, dengan menggunakan beberapa syarikat tidak aktif (dorman) untuk mendapatkan kuota pekerja asing di bawah program RTK,” katanya dalam kenyataan hari ini.

Menurutnya sindiket itu menjadikan premis syarikat pelancongan sebagai lokasi pendaftaran, pengumpulan pasport dan penerimaan bayaran dari warga asing untuk menyertai program RTK.

Khairul Dzaimee berkata khidmat pekerja asing yang berjaya didaftar akan ditawarkan kepada mana-mana individu atau syarikat, yang memerlukan pekerja asing dengan bayaran tertentu.

“Pihak sindiket dipercayai mengenakan bayaran antara RM6,500 hingga RM8,000 seorang, bagi mendapatkan Pas Lawatan Kerja Sementara (PLKS) untuk pelbagai sektor melalui program berkenaan,” katanya.

Beliau berkata berdasarkan jumlah pasport dan tempoh beroperasi, sindiket terbabit dipercayai berjaya mengaut keuntungan mencecah RM2 juta melalui caj yang dikenakan ke atas pekerja asing, syarikat atau individu yang menjadi pelanggan mereka.

Khairul Dzaimee berkata kesemua tahanan dibawa ke Jabatan Imigresen Putrajaya untuk siasatan dan tindakan lanjut dan disiasat di bawah Akta Imigresen 1959/63, Akta Pasport 1966 dan Peraturan-Peraturan Imigresen 1963.


Duit boleh cari, nyawa tidak boleh diganti – Rakyat

AYER KEROH 22 Mei – Rakyat rata-ratanya menyokong penuh sekiranya kerajaan memperketatkan Perintah Kawalan Pergerakan (PKP) dengan mengawal pembukaan lebih banyak sektor ekonomi demi mengurangkan kadar jangkitan COVID-19 dalam kalangan komuniti.

Penjawat awam Nurul Husna Mansor, 32, berkata sudah tiba masanya kerajaan memperketatkan kawalan pergerakan orang ramai seperti PKP 1.0 supaya penularan COVID-19 berkurangan.

“Bagi saya, lebih baik kerajaan buat ‘lockdown’ sebagaimana PKP 1.0 supaya kesihatan awam lebih terjamin, malah pendapatan ekonomi boleh dipertingkatkan jika kesihatan awam terjaga.

“Jika kerajaan buat prosedur operasi standard (SOP) sekejap perketat, sekejap longgar, kes makin lama makin meningkat…duit boleh dicari, nyawa tidak boleh diganti,” katanya ketika ditemui Melaka Hari Ini.

Pekerja swasta Mohammad Saiful Asraf Hamdan, 24, turut senada apabila melahirkan rasa kecewa kerana kes COVID-19 semakin meningkat dalam kalangan komuniti.

“Saya rasa kalau ada yang bercakap mengenai soal terjejas, semua terjejas malah ramai yang sudah dibuang kerja, jadi untuk keadilan semua pihak, laksanakan PKP seperti 1.0 supaya melandaikan lengkung COVID-19,” katanya.

Bagi peniaga kasut, John Yap, 40-an, dia berpendapat dia tidak kisah jika kerajaan mahu melaksanakan PKP sepenuhnya asalkan semua pihak bekerjasama untuk memastikan penurunan kes.

Semalam, menerusi kenyataan Pejabat Perdana Menteri, pelaksanaan PKP 3.0 akan diperketatkan lagi kepada lebih banyak sektor ekonomi dan sosial dalam usaha mengekang penularan COVID-19 yang semakin meningkat.

Perkara itu diputuskan dalam Sidang Khas Majlis Keselamatan Negara (MKN): Pengurusan COVID-19 yang dipengerusikan Perdana Menteri Tan Sri Muhyiddin Yassin semalam mengenai situasi semasa penularan jangkitan COVID-19.

SOP PKP 3.0 diperketatkan itu dijangka diperincikan petang ini oleh Menteri Kanan (Keselamatan) Datuk Seri Ismail Sabri Yaakob dan Ketua Pengarah Kesihatan Tan Sri Dr Noor Hisham Abdullah.


Perhilitan pasang perangkap harimau

DUNGUN, 16 Mac – Jabatan Perlindungan Hidupan Liar dan Taman Negara (Perhilitan) Terengganu memasang perangkap harimau di sekitar ladang sawit dekat Hulu Paka di sini, hari ini.

Pengarah Perhilitan Terengganu Loo Kean Seong berkata ia susulan aduan daripada Lembaga Minyak Sawit Malaysia (MPOB) Hulu Paka mengenai kehadiran ‘pak belang’ itu di sekitar kawasan tersebut pagi semalam.

“Kita telah menjalankan siasatan di lokasi dan mendapati aduan tersebut benar dan kita berharap harimau belang itu akan dapat dijejak secepat mungkin,” katanya ketika dihubungi pemberita hari ini.

Ditanya sama ada harimau belang tersebut adalah harimau yang sama didakwa cuba menerkam seorang penghantar makanan baru-baru ini, Loo berkata tiada petunjuk mengenai perkara tersebut setakat ini.

Pada 9 Mac lepas, seorang penghantar makanan mendakwa nyaris diterkam harimau belang di Taman Bersekutu di sini ketika dalam perjalanan pulang ke rumahnya pada 8.40 malam.

Beberapa hari selepas itu, tular pula menerusi media sosial dua video mengenai harimau belang yang dikatakan dirakam di ladang sawit dekat Durian Mas.

Rakaman berdurasi 30 saat dan 26 saat itu dipercayai dirakam dari dalam kenderaan dan mendapat pelbagai reaksi warganet yang bimbang terhadap keselamatan orang ramai serta risiko pemburu haram kerana video tersebut turut mendedahkan lokasi harimau itu berada.

Dalam pada itu, Loo mengingatkan orang ramai supaya tidak melakukan sebarang tindakan provokasi sekiranya terserempak dengan harimau bagi mengelak kejadian tidak diingini berlaku.

“Perkara paling penting ialah laporkan kepada Perhilitan, lebih cepat lebih bagus untuk kita mengesan harimau itu, bukannya dimuat naik ke mana-mana media sosial.

“Jangan sesekali berada lama di sekitar harimau tersebut untuk mengambil gambar video, kenal pasti lokasi dan segera laporkan kepada Perhilitan untuk tindakan selanjutnya,” katanya. – BERNAMA


Datuk Bandar pesan jaga kebersihan

AYER KEROH 8 Februari – Peniaga dan penjaja dalam kawasan pentadbiran Majlis Bandaraya Melaka Bersejarah (MBMB) khususnya destinasi yang menjadi tumpuan pelancong, diingatkan supaya mementingkan aspek kebersihan.

Datuk Bandar MBMB, Datuk Shadan Othman berkata, peringatan itu adalah susulan aspek kebersihan kurang memuaskan di lokasi tumpuan pelancong di Pantai Puteri dan Pantai Klebang.

Terdahulu Shadan meluahkan rasa kurang senang dengan sikap sesetengah peniaga dan penjaja yang mengabaikan aspek selepas melawat dua lokasi berkenaan minggu lalu.

“Berikutan itu saya memandang serius perkara ini kerana ia juga membabitkan kebersihan makanan dijual kepada pengunjung apabila ada peniaga membiarkan peralatan masing-masing yang dibimbangi menjadi tempat teduhan haiwan liar seperti anjing dan kucing,” katanya.

Beliau berkata demikian pada sidang media selepas Majlis Nota Serahan Tugas Jawatan Yang Dipertua Majlis Perbandaran Hang Tuah Jaya (MPHTJ) kepada Datin Sapiah di Kompleks Melaka Mall, di sini, semalam.

Shadan berkata MBMB tidak akan teragak-agak untuk mengambil tindakan tegas jika peniaga atau penjaja berkenaan dikesan masih gagal meningkatkan tahap kebersihan, mengabaikan notis peringatan dan peringatan diberikan sebelum ini.


BN dikompaun RM10,000 langgar SOP

KUALA LUMPUR, 28 Okt – Pejabat Kesihatan Kepong telah mengeluarkan kompaun sebanyak RM10,000 kepada Barisan Nasional (BN) kerana melanggar prosedur operasi standard (SOP) Fasa Empat Pelan Pemulihan Negara (PPN).

Kementerian Kesihatan (KKM) menerusi perkongsian dalam platform media sosialnya memaklumkan, kompaun di bawah Akta Pencegahan dan Pengawalan Penyakit Berjangkit 1988 (Akta 342) itu dikeluarkan kepada BN susulan penganjuran majlis sosial di World Trade Centre Kuala Lumpur (WTC), malam tadi.

Notis kepada Setiausaha Eksekutif BN Mohamad Sahfri Ab Aziz yang dikongsikan oleh KKM menyebut parti itu melakukan kesalahan mengikut Peraturan 16 (1) PPPAPB (langkah-langkah di dalam kawasan jangkitan) kerana gagal memastikan penjarakan fizikal yang merupakan arahan Ketua Pengarah Kesihatan.

Pelancaran Jentera BN Pilihan Raya Negeri (PRN) Melaka di Dewan Tun Hussein Onn, WTC itu turut  dihadiri Pengerusi parti Datuk Seri Dr Ahmad Zahid Hamidi dan Timbalan Pengerusi Datuk Seri Mohamad Hasan.

Baru-baru ini, KKM menguatkuasakan larangan tidak membenarkan sebarang aktiviti perhimpunan atau majlis sosial berkaitan PRN Melaka termasuk pelancaran jentera bermula25 Okt hingga 27 Nov ini.

Menurut SOP Fasa Empat PPN yang dikemas kini Majlis Keselamatan Negara (MKN) pada 22 Okt, penganjuran majlis di dalam dewan atau tempat terbuka dibenarkan dengan kapasiti tetamu 50 peratus  ruang penganjuran majlis selain perlu memastikan penjarakan fizikal.

Suruhanjaya Pilihan Raya (SPR) menetapkan tarikh mengundi PRN Melaka pada 20 Nov manakala penamaan calon pada 8 Nov dan undi awal pada 16 Nov ini. – BERNAMA


Penetapan harga minyak masak domestik, eksport dua minggu lagi – Rosol

BANDA HILIR 22 Ogos – Cadangan penetapan harga dua peringkat (two-tiered pricing) minyak masak bagi domestik dan eksport akan diperincikan kabinet dalam tempoh dua minggu.

Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, pihaknya telah mengadakan perbincangan bersama Kementerian Perusahaan Perladangan dan Komoditi (MPIC) mengenai penetapan harga tersebut.

“Kita ada cadangan untuk jadikan harga minyak ‘two-tiered’ bagi pasaran domestik dan eksport, setakat ini kita dengan menteri terlibat telah adakan mesyuarat tapi hasilnya akan diputuskan oleh kabinet.

“Diharap ia dapat meringankan beban kerajaan berhubung isu minyak masak bersubsidi ini, kita belum ada maklumat terperinci dan ia akan diselesaikan dalam kabinet dalam masa dua minggu lagi.

Beliau berkata demikian pada sidang media selepas merasmikan Mesyuarat ke-67 ASEAN Working Group on Intellectual Property Cooperation (AWGIPC) di sini, hari ini.

Hadir sama Ketua Pengarah MyIPO, Abdul Haris Lakar; Ketua Pengarah MyIPO Filipina merangkap Penegrusi AWGIPC, Rowel S. Barba ; Timbalan Ketua Pengarah (Pengurusan) MyIPO, Zulkarnain Muhammad dan lain-lain kenamaan.


Janin bertali pusat ditemukan di tempat penapisan loji kumbahan

TANJUNG MALIM, 16 April – Janin bayi yang masih bertali pusat ditemukan di tempat penapisan sampah loji kumbahan di Kota Malim Prima di sini semalam.

Ketua Polis Perak Datuk Mior Faridalathrash Wahid berkata janin yang tidak dapat dikenal pasti jantina itu dijumpai oleh pekerja yang melakukan kerja pembersihan sistem penapisan loji kumbahan itu yang memaklumkan kepada polis kira-kira pukul 11 pagi.

“Tempat kejadian merupakan kawasan loji kumbahan air berkeluasan kira-kira 0.4 hektar dalam keadaan berpagar dan berkunci,” katanya ketika ditemui pemberita selepas majlis iftar di Balai Polis Tanjung Malim di sini hari ini.

Beliau berkata janin bayi itu dipercayai dibuang melalui lubang tandas dan masuk ke saluran sisa kumbahan yang berpunca dari beberapa taman perumahan dan kawasan perindustrian Kota Malim Prima.

Menurutnya, siasatan lanjut mendapati mayat janin bayi berukuran kira-kira sembilan sentimeter dengan berat 130 gram itu tidak cukup sifat, tidak berjantina dan masih bertali pusat serta disyaki telah meninggal dunia lebih 24 jam.

Mior Faridalathrash berkata polis telah merakam percakapan saksi pertama iaitu Pegawai Eksekutif Indah Water yang tiba di lokasi untuk membuat semakan sistem kumbahan kerana terdapat aduan tersumbat.

Terdahulu, beliau menyaksikan Majlis Serah dan Terima Tugas Ketua Polis Daerah Muallim daripada Sulizmie Affendy Sulaiman yang memangku pangkat ACP kepada Timbalan Ketua Polis Daerah DSP Koo Tai Chew yang akan memangku jawatan itu selepas Sulizmie Affendy dinaikkan pangkat dan bertukar ke Ibu Pejabat Polis Bukit Aman.

Sulizmie Affendy memegang jawatan Ketua Polis Daerah Muallim sejak 2 Mac 2020 dan bertukar jawatan sebagai Ketua Penolong Pengarah Perisikan dan Siasatan Khas, Pasukan Gerakan Khas, Jabatan Keselamatan Dalam Negeri dan Ketenteraman Awam.- BERNAMA


Pembedahan kembar siam: Agong, Raja Permaisuri zahir ucapan tahniah kepada HTA

Menerusi catatan di laman Facebook Istana Negara, Seri Paduka berdua turut menzahirkan rasa sukacita dan bangga atas kejayaan itu yang sekali gus turut mencipta sejarah sebagai pembedahan pertama seumpamanya di Malaysia.

Pembedahan pasangan kembar berusia 17 hari itu, yang dilaksanakan dengan jayanya semalam, diketuai Datuk Dr Zakaria Zahari dan membabitkan 13 doktor pakar termasuk enam pakar bedah kanak-kanak dari seluruh negara serta hampir 20 jururawat dan staf dewan bedah kanak-kanak.

Al-Sultan Abdullah dan Tunku Azizah turut menzahirkan rasa syukur apabila pasangan bayi kembar siam jenis Omphalophagus itu berjaya dipisahkan tanpa komplikasi.

“Seri Paduka berdua turut mendoakan agar pasangan bayi kembar siam tersebut berada dalam keadaan yang baik dan segera pulih serta dapat menjalani kehidupan seperti kanak-kanak lain,” menurut catatan itu. – BERNAMA


Melaka bakal terima pelaburan RM3.5 bilion dari China – KM

MELAKA, 20 Mei – Melaka bakal menerima pelaburan bernilai RM3.5 bilion menerusi tujuh projek yang akan dibangunkan di negeri itu dengan kerjasama Cheng Ho International Trade and Cultural City Centre Sdn Bhd dan syarikat pelabur dari China.

Ketua Menteri Melaka Datuk Seri Ab Rauf Yusoh berkata, kesemua projek berkenaan akan dibangunkan setelah proses permohonan pelaksanaannya diluluskan oleh pihak berkuasa negeri.

“Pelbagai pembangunan baharu akan dibangunkan di Melaka menerusi memorandum persefahaman (MoU) yang ditandatangani dengan syarikat dari China dan pelaburan ini akan memperkukuhkan lagi hubungan dua hala dengan republik itu.

“Salah satu projek yang dilihat akan memberi impak besar kepada Melaka ialah Menara Asean-China setinggi 88 tingkat yang akan dibangunkan di Melaka Waterfront Economic Zone (M-WEZ),” katanya kepada pemberita selepas menyaksikan Majlis MoU dengan Cheng Ho International Trade and Cultural City Centre Sdn Bhd di sini hari ini.

Pada majlis itu, MoU berkenaan ditandatangani oleh Yong Chen Lim selaku Pengurus Besar Cheng Ho International Trade and Cultural City Centre Sdn Bhd dan disaksikan Exco Pelancongan, Warisan, Seni dan Budaya negeri Datuk Abdul Razak Abdul Rahman.

Mengulas lanjut, Ab Rauf berkata beberapa projek lain ialah Asean-China Made Products Outlet and Exhibition Center, Asean-China International Grand Bazaar dan Malaysia-China Metaverse Database Center and High-Level Professional Training Base akan dibangunkan dengan kerjasama China Centre Oversea Joint Development Preparatory Comittee.

Turut dibangunkan ialah Health E-Atomization Industrial Park (Oriental Vaping and E-Atomization- Malaysia and China Sdn Bhd), Asean Health E-Atomization Forum (Oriental Vaping and E-Atomization Ltd UK) dan Asean Cup 2023 (Melaka) International Regatta Competition. – BERNAMA


UMNO rayu kompaun langgar SOP dikurangkan

KUALA LUMPUR 28 Okt. – UMNO berharap nilai kompaun yang dikenakan dalam Majlis Pelancaran Jentera Barisan Nasional Pilihan Raya Negeri (PRN) Melaka semalam, dikurangkan.

“Kami ingin menjaga SOP kerana itu kami mengadakan (majlis) di dua buah dewan iaitu di Dewan Tun Hussein Onn dan Dewan Tun Ismail, yang mana apa yang berlaku dalam kedua-dua dewan itu dari segi duduk mereka adalah mengikut SOP dan mereka memakai face mask.

“Mungkinlah tidak seratus peratus (menjaga SOP), tetapi kita boleh mengawal pergerakan di luar (ketika itu), jadi kita akan membayar kompaun, cuma kita mungkin merayu kompaun itu boleh dikurangkan.

Hadir sama, Timbalan Presiden UMNO Datuk Seri Mohamad Hasan; Perdana Menteri yang juga Naib Presiden UMNO, Datuk Seri Ismail Sabri Yaakob; Bendahari UMNO, Datuk Seri Tengku Adnan Tengku Mansor serta ahli-ahli Majlis Kerja Tertinggi UMNO.


Massila Terima Anugerah Buku Negara

DURIAN TUNGGAL 5 September – Hasil tulisan Naib Canselor Universiti Teknikal Malaysia Melaka (UTeM), Prof. Ts. Dr. Massila Kamalrudin, mendapat pengiktirafan pada Anugerah Buku Negara 2022 yang dianjurkan bersempena Ekspo Buku Malaysia.

Karya berjudul ‘Inaugural Lecture Series: Improving Technical Product Quality Through Requirements Engineering’ itu dinobatkan sebagai pemenang bagi kategori Perdana (Syarahan Perdana).

“Pelbagai kesukaran yang ditempuh sepanjang proses menghasilkan karya tersebut dan pastinya untuk mencapai kejayaan ia menuntut kesungguhan, ketekunan dan kesabaran yang tinggi.

“Nikmat bagi seorang penulis, adalah apabila buku dihasilkan dijadikan bahan bacaan dan rujukan selain sumber ilmu kepada masyarakat,” katanya, menerusi satu kenyataan hari ini.

Anugerah berkenaan disampaikan Menteri Pembangunan Luar Bandar, Datuk Seri Mahdzir Khalid pada majlis berlangsung di Dewan Besar, Pusat Kebudayaan dan Kesenian Sultan Salahuddin Abdul Aziz Shah, Universiti Putra Malaysia, baru-baru ini.

Sementara itu pada majlis sama judul terbitan Penerbit UTeM iaitu ‘Pemerkasaan Aktiviti Pengkomersialan Produk Penyelidikan di Universiti’ karya Prof. Madya Dr. Norain Ismail, Dr. Zawiah Mat dan Prof. Madya Dr. Sazelin Arif turut diangkat sebagai penerima anugerah kategori Pengajian Tinggi (Buku Perniagaan dan Ekonomi Terbaik).

Penglibatan dan komitmen Penerbit UTeM dalam menerbitkan karya-karya ilmiah semenjak tahun 2004 juga mencipta kejayaan yang tersendiri apabila turut menerima anugerah bagi kategori Penerbit Universiti Berpotensi.

Pengarah Penerbit UTeM, Ts. Dr. Ruziah Ali berkata, tiga Anugerah Buku Negara itu diharap menyuntik semangat kepada barisan penulis dan warga penerbit untuk terus berusaha menghasilkan bahan ilmiah berkualiti.


Warga emas digesa ambil suntikan vaksin Influenza

Timbalan Menteri Kesihatan Datuk Dr Noor Azmi Ghazali berkata menurut Pusat Kawalan dan Pencegahan Penyakit Amerika Syarikat, lebih 70 peratus kemasukan ke hospital dan 85 peratus kematian berkaitan selesema berlaku dalam kalangan pesakit berusia 65 tahun ke atas.

“Selesema merupakan penyakit respiratori yang boleh menjangkiti orang tua dengan teruk dan pantas. Oleh itu, penting bagi mereka mendapatkan vaksin untuk jangka hayat lebih lama dan lebih menikmati kehidupan.

“Selain itu, adalah penting untuk setiap individu kekal sihat, mengekalkan diet sihat dan kekal aktif secara fizikal selain mendapatkan rehat dan tidur yang cukup dan menjalani pemeriksaan kesihatan secara berkala,” katanya.

Beliau berkata demikian dalam ucapan pelancaran kempen Preventing the Flu at 65 and Beyond anjuran Immunise4Life (IFL) dengan seruan ‘Flu Prevention, I Get It Done’ (Pencegahan Influenza, Akan Ku Laksanakan) di sini hari ini.

Pada majlis itu, Dr Noor Azmi membentangkan ‘Tujuh Amalan Kunci Untuk Penuaan Yang Bahagia dan Sihat’ sebagai gaya hidup yang disyorkan untuk warga emas bagi membantu mengekalkan kesihatan, kebolehan untuk berdikari serta kualiti hidup mereka, dengan satu daripadanya adalah mencegah selesema.

Kempen berkenaan merupakan sebahagian inisiatif Act of Love (AOL) yang dilancarkan pada 2019, melibatkan kerjasama pelbagai persatuan perubatan dan kesihatan tempatan.

Sementara itu, Pengerusi Jawatankuasa Teknik IFL Prof Datuk Dr Zulkifli Ismail menasihatkan golongan warga emas supaya mengamalkan sikap proaktif dan mendapatkan suntikan selesema daripada menunggu wabak.

“Jadikan pengambilan vaksin sebagai komitmen tahunan. Jangan memandang rendah terhadap influenza kerana hanya satu jangkitan sahaja boleh menyebabkan anda dan orang tersayang mengalami kesan jangka panjang yang teruk.

“Pada masa sama, marilah kita menyokong generasi lebih tua dalam pencegahan influenza melalui pendekatan menyeluruh masyarakat. Ingatkan ibu bapa kita yang sudah berusia supaya mereka mengambil suntikan influenza setiap tahun,” katanya.

IFL merupakan inisiatif pendidikan komuniti yang dipacu pakar untuk menggalakkan imunisasi bagi semua peringkat umur terhadap penyakit yang boleh dicegah dengan vaksin, diasaskan pada 2013 oleh Kementerian Kesihatan, Persatuan Pediatrik Malaysia dan Persatuan Penyakit Berjangkit dan Kemoterapi Malaysia. – BERNAMA


Op Hari Raya: Cuti pegawai, anggota penguat kuasa JPJ dibeku

KLANG, 25 April – Seramai 2,200 pegawai dan anggota daripada bahagian penguat kuasa Jabatan Pengangkutan Jalan (JPJ) di seluruh negara dibekukan cuti sepanjang pelaksanaan Op Hari Raya Aidilfitri (Op HRA) 2022.

Pengarah Kanan Penguatkuasa JPJ Datuk Lokman Jamaan berkata operasi khas yang akan bermula 29 April hingga 8 Mei itu memfokuskan penguatkuasaan dan advokasi bagi menurunkan kadar kemalangan jalan raya ketika perayaan Aidilfitri.

Lokman berkata daripada jumlah tersebut, seramai 300 anggota dan pegawai di Selangor dibekukan cuti dengan 160 daripada mereka akan ditugaskan di lapangan pada satu-satu masa.

Beliau berkata kesemua penguat kuasa akan ditugaskan bagi menjalankan pemantauan menyeluruh di semua kawasan yang dikenal pasti sebagai lokasi panas iaitu kawasan kerap berlaku kemalangan dan kesesakan serta melaksanakan pemeriksaan bas di depoh, lebuh raya dan jalan utama.

“Selain itu, Op HRA menumpukan operasi khas motosikal, penyamaran rambang anggota sebagai penumpang bas dan pematuhan penggunaan Lesen Permit Sementara (LPS),” katanya selepas melakukan pemeriksaan bas di Depoh Bas Sani Ekspress, Klang Sentral di sini, hari ini.

Lokman berkata pihaknya telah memeriksa 50 peratus daripada 77 depoh bas di seluruh negara dan setakat ini kesemua bas berada dalam keadaan baik untuk beroperasi.

Lokman berkata pihaknya menjangkakan lebih 14 juta kenderaan akan membanjiri jalan raya sepanjang musim perayaan dengan dua juta daripadanya akan berada di atas lebuh raya pada satu-satu masa.- BERNAMA


Pemilihan UMNO boleh dibincangkan pada Mesyuarat Bulanan MT Khamis ini – Ahmad Maslan

KUALA LUMPUR, 3 Jan – Mesyuarat Bulanan Majlis Tertinggi (MT) UMNO bagi bulan Januari yang dijadualkan Khamis ini antara lain adalah bagi membincangkan mengenai pemilihan parti, kata Setiausaha Agung UMNO Datuk Seri Ahmad Maslan.

“… pemilihan UMNO belum dibincangkan. Tentunya boleh dibincangkan pada 5 Jan ini tentang pemilihan (parti),” katanya pada sidang media sempena Perhimpunan Agung UMNO (PAU) 2022, hari ini.

Ahmad berkata selain pemilihan UMNO, mesyuarat bulanan itu akan turut membincangkan mengenai jemputan ke PAU 2022 kepada parti yang terdapat dalam Kerajaan Perpaduan ketika ini.

Beliau turut memaklumkan bahawa satu mesyuarat pengurusan UMNO akan diadakan malam ini yang dipengeruskan oleh Timbalan Presiden UMNO Datuk Seri Mohamad Hasan.

Pada 26 Dis lepas, setiausaha agung UMNO itu berkata keputusan sama ada jawatan Presiden dan Timbalan Presiden parti itu akan dipertimbangkan atau tidak, hanya akan diputuskan ketika mesyuarat MT Khas pada 12 Jan ini sebelum Perhimpunan Agung keesokannya.


Kamarudin ketuai delegasi Malaysia ke Mesyuarat CFM OIC ke-48 di Islamabad

PUTRAJAYA, 22 Mac – Timbalan Menteri Luar Datuk Kamarudin Jaffar akan mengetuai delegasi Malaysia ke Mesyuarat Majlis Menteri-Menteri Luar (CFM) Pertubuhan Kerjasama Islam (OIC) ke-48 di Islamabad, Pakistan dari 22 hingga 23 Mac.

Menurut kenyataan Wisma Putra hari ini, Kamarudin dijangka menyampaikan ucapan pada sesi mesyuarat itu, antara lain mengetengahkan ketetapan Malaysia terhadap nasib rakyat Palestin, solidariti kemanusiaan terhadap rakyat Afghanistan, dan pembaharuan OIC.

Beliau juga dijadual mengadakan pertemuan dengan rakan sejawatannya bagi membincangkan isu membabitkan kepentingan bersama ketika CFM ke-48 – mesyuarat peringkat menteri pertama yang dijadualkan pada 2022 bagi negara anggota OIC.

Selain itu, beliau turut dijadual mewakili Malaysia sebagai tetamu kehormat sempena Perbarisan Hari Pakistan bagi memperingati Ulang Tahun Ke-75 Hari Kebangsaan Pakistan pada 23 Mac.

Mesyuarat itu akan dipengerusikan Menteri Luarnya Makhdoom Shah Mahmood Qureshi dan bakal disertai wakil khas dari negara bukan OIC, iaitu Perancis, Jerman, Kanada dan United Kingdom.

CFM, mesyuarat tahunan Menteri Luar OIC untuk menyemak semula kemajuan bagi pelaksanaan keputusan dan resolusi yang diterima pakai pada Sidang Kemuncak serta Majlis Menteri Luar sebelum ini.- BERNAMA